Erraldoikadak jendez bete ditu Bermeoko kaleak

Bermeoko Erraldoien Konpartsako kide Joseba Batizen arabera, «primeran» joan zen zapatuko erraldoikada: «Eguraldia lagun izan genuen, eta jende pilo bat ibili zen erraldoien atzetik». Beraz, «oso pozik» daudela azaldu du. 10. urteurrena ospatzen ari da aurten Bermeoko Erraldoien konpartsa. Hori dela eta, bigarrenez antolatu zuten zapaturako erraldoikada; lehenengoa, 2007an egin zuten. Bost konpartsa ibili ziren Bermeoko kaleetatik: Deustuko Ondalan, Santurtziko Mendialde, Donostiako Irrintzi, Iruñako Sanduzelai eta Bermeoko Erraldoien Konpartsako Anton, Josefin, Lorentzo eta Mari erraldoiak. Guztira, 30 erraldoi batu ziren, izugarrizko giroa sortuz. Alde Zaharretik, Lameratik eta portutik ibili ziren kalejiran zein dantzan. Bermeoko Erraldoien Konpartsako kideek eskerrak eman gura dizkie zapatuko erraldoikada antolatzen lagundu duten guztiei, bai eta egiten duten ekimen guztietan laguntzen egoten direnei ere.


Kurduen eta xiiten alderdi nagusiek fronte berria osatu dute Iraken, eta sunitak kanpo geratu dira

Gobernuan sortutako krisia bideratzeko akordioa dela diote, baina, itxura batean, oraingoan ere hankamotz geratuko da. Dena den, sunitek atea irekita dutela diote kurduen eta xiiten buruzagi nagusiak.

Hilabete hasieran sunitek utzi egin zuten Irakeko Gobernua, eta krisia piztu zen. Hori bideratzeko bileretan aritu dira azken egunotan, eta "akordio berria" aurkeztu dute gaur kurduen eta xiiten alderdi nagusietako buruzagiek. Fronte Moderatua izendatu dutena osatzeko hitzarmena egin dutela iragarri dute Jalal Talabani Irakeko presidente eta Kurdistango Batasun Abertzaleko buruzagiak eta Nuri Al Maliki lehen ministro eta Dawa alderdi xiitako buruak.

Bi alderd horiez gain, Kurdistango Alderdi Demokratikoa eta Irakeko Aliantza Batua xiita ere sartu dira fronteak. Kanpoan geratu dira, ordea, zenbait alderdi xiita -Muktada al Sadrena kasu-, eta, batik bat, alderdi sunita guztiak. Hain zuzen ere, alderdi sunitek gobernua uztean piztu zen krisia, eta Talabanik eta Malikik gaur proposatu duten fronteak ez du egoera hori konpontzen. Nolanahi ere, alderdi sunita moderatu horiek ateak irekita dituztela nabarmendu dute.


Zuhaitz bat erori eta itxi egin dute bidegorri zati bat Azkoitian

Azkoitiko San Juan futbol zelaiaren eta Juin industriagunearen artean zuhaitz handi bat erori da bidegorriaren gainera, eta ondorioz, zati horretan itxi egin dute bidegorria. Azkoitiko Udalak eman du horren berri sare sozialetan. Udalaren arabera, “astelehena arte gutxienez” itxita jarraituko du bidegorri zati horrek, “Gipuzkoako Foru Aldundiak garbitzen duen arte”. Izan ere, foru erakundeari dagokio bidegorri horren mantenimendua.


'Ama hizkuntzaren kantuak eta kontuak'

Aiztondoko Plazida Otaño liburutegian aurrera daramaten Motxila Ibiltaria ekimenean jarritako misioaren emaitza ikusgai izango da larunbata arte.

Ekimenean parte hartzen duten familiei eskatu zaie, aiton-amonei ahozkotasunarekin lotutako ipuinen bat, kanturen bat edota esku jolasen bat kontatzeko eta jasotakoarekin osatu dute erakusketa liburutegiko hemerotekan.

Motxila Ibiltariaren hurrengo misioa ere zehaztu dute liburuzainek. Bi zomorroren nahasketatik sortzen den izaki berri bat asmatu beharko dute familiek eta eskulan batean irudikatu beharko dute zomorro berria. Dagoeneko lehenengo asmakizunak agertu dira liburutegian. Behin guztiak bilduta beste erakusketa bat egingo dute Plazida Otañon.


260 kilo inguru ditu 'Xanti Smith' aurtengo txerriak

Zaloña Aurrekoa baserriko Xanti Smith txerria izango da aurtengo santamasetako protagonista; hala ere, Arrasateko zenbait kultura taldek, Udalak eta Santamas Komisiñuek egitarau betea antolatu dute jaietarako, egubakoitzetik hasita.

Santamasetan egiten den azokaz eta ekitaldiez aparte, eguneko protagonista nagusia txerria izan ohi da urtero. Aurtengoaren izena Xanti Smith da, pietrain arrazakoa, eta 260 kilo inguru dituen sekulako urdea Aretxabaletako Galartza auzoko Zaloña Aurrekoa baserritik eroango dute Arrasatera. Laugarren urtez izango da baserri horretako txerria, eta bere aurkezpena abenduaren 21ean egingo dute, arratsaldeko zazpietan, Herriko Plazan. Horrekin batera, txerria ezagutzera eta txartelak erostera gonbidatu ditu herritarrak Santamas Komisiñuek.

Xanti Smith txerria pentsua jaten.

Artisautza tailerrak zapatuan

Euskal kulturaren parte garrantzitsua den nekazari mundua gertutik ezagutzeko aukera ere izango da beste urte batez, eta hala, izango da zer ikusi Jokin Zaitegi eta Biteri etorbidean izango den artisauen azokan, –guztira, 34 postu izango dira–. Honekin lotuta, motorrak berotzen joateko, zapatu honetan, Sandra Clivillek Kulturateko klaustroan eskainiko duen Artiletik Harira tailerra (10:00-14:00) eta Imanol Aranburuk Kulturateko Loramendi gelan eskainitako zeramika tailerrak (10:30-12:30) izango dira.

Azokaz gain, dantza nagusi

Seber Altube plazan ere izango da, beti bezala, fruten, barazkien eta herriko saltokien erakusketa eta lehiaketa; Arizmendiarrieta plazan, ganadu eta hegazti feria, eta dantzek ere protagonismo handia izango dute aurtengo jaietan. Izan ere, santamas egueneko herriko dantza taldeek eskainiko dituzten erakustaldiez gain, nahi dutenek dantzara irteteko aukera izango dute zapatu honetan, 13:00etan, Lore Gazteak eta Txikitxu taldeek antolatu duten borobileko dantza saio parte-hartzailean.

Miren Amurizarekin solasaldia

Egitarauko beste ekintzetako bat Miren Amurizarekin abenduaren 17an, martitzenean, izango den solasaldia da. Basa eleberriaren buruzko solasaldia eskainiko du, Ane Zuazubiskarrek gidatuta, eta Kulturateko areto nagusian izango da.

Santamasetako egitaraua

Abenduak 13, egubakoitza

• 18:00 Plazan, umeentzako herri kirol jolasak.

• 19:00 Uarkapen, Santamas Pilota Txapelketako finalak.

Abenduak 14, zapatua

• 10:00-14:00 Kulturateko klaustroan, Artiletik harira tailerra.

• 10:30-12:30 Kulturateko Loramendi gelan zeramika tailerra Imanol Aranbururekin.

• 13:00 Herriko Plazan, borobileko dantza saio parte-hartzailea, Lore Gazteak eta Txikitxu taldeen eskutik. Ostean, Olentzeroren gutun banaketa.

• 19:30 Kajoi tabernan, Trikitixa Eskolako ikasleen ikuskizuna.

Abenduak 15, domeka

• 09:30 Musakolako kiroldegian, Santamasetako Padel Txapelketako finalak.

•11:00 Herriko kaleetan zehar, haurren santamas krosa.

• 12:30 Kuadrillen Arteko Santamas Krosa.

• 12:30 San Frantzisko elizan, Txorbela otxotearen kontzertua.

• 19:30 Amaia antzokian, Tanttakaren Utzi zure mezua seinalearen ondoren antzerkia.

Abenduak 17, martitzena

• 18:30 Kulturateko areto nagusian, Miren Amurizaren Basa liburuaren inguruko solasaldia, Ane Zuazubiskarrek gidatuta.

• 20:30 Amaia antzokian, Ozenki elkarteak antolatutako gala lirikoa.

Abenduak 20, egubakoitza

• 17:00 Erakusleiho lehiaketaren sari banaketa. •

19:00 Portaloitik hasita, Kantu Gira.

• 22:00 Gaztetxean, kontzertu akustikoak: Ekiñe Casado, Idoia Asurmendi, eta Lierni eta Asier.

Abenduak 21, zapatua

• 10:00 Corazon de Encina kultura zentroan, 31. Santamas Xake Txapelketa.

• 18:00 Seber Altuben, Herrixa Dantzan taldearen ikuskizuna.

• 18:30 Etxafuegoak.

• 19:00 Herriko Plazan, Xanti Smith txerriaren aurkezpena.

• 19:00 Arrasateko Erraldoi eta Kilikien Konpartsa.

• 19:30 Irurtzungo pertsonaia mitologikoen kalejira.

• 20:00 Amaia antzokian, bertso-saioa. Bertsolariak: Ane Labaka, Maialen Lujanbio, Amaia Agirre, Julio Soto, Jon Maia eta Arkaitz Estiballes. Gai jartzailea: Maite Berriozabal. AEDk antolatuta.

• 22:30 Gaztetxean, herriko taldeen kontzertuak: Bloom, Libertad Condicional eta Rebel Noise.

Abenduak 22, domeka

• 09:00 Etxafuegoak.

• 09:30 Udalaxpe txistulari taldearekin diana.

• 10:00 Jose Maria Arizmendiarrieta plazan ganadu eta hegazti feria.

• 10:00 Seber Altuben, fruta, barazki eta herriko saltokien erakusketa eta lehiaketa.

• 11:00-20:00 San Frantzisko elizan, Izartsua Arrasateko Belenzaleen Elkarteak antolatuta, jaiotzen erakustaldia.

• 10:00 Portaloian, Xanti Smith txerriaren aurkezpena.

• 10:30 Jokin Zaitegi plazan eta Biteri etorbidean, artisau feria.

• 11:00 Herriko Plazan, taloak eta Aramaioko sagardogileak.

• 11:30 Kalejira: Arrostaitz eta Lore Gazteak dantza taldeak.

• 11:30 Iturengo joaldunak.

• 11:30 Incansables txaranga.

• 11:30 Plazan, Arrasateko trikitilarien saioa.

• 12:00 Plazan, fruta eta barazki lehiaketaren sari banaketa.

• 12:10 Plazan, Lore Gazteak dantza taldearen saioa.

• 12:30 Zerkaostetan, Lore Gazteak beteranoen dantza saioa.

• 12:30 Zaldibarren, herri kirolak.

• 12:50 Herriko Plazan, Arrostaitz dantza taldearen saioa.

• 13:00 Seber Altuben, Lore Gazteak beteranoen dantza saioa.

• 13:45 Herriko plazan, txerri dantza herrikoia.

• 14:45 Musakolako kiroldegian, herri bazkaria. Ostean, AZ Gaubelak-en eskutik dantzaldia.

• 17:00 Uarkapen, profesional mailako pilota partiduak: Ezkurdia/Martija - Artola/Imaz.

• 19:00 Arbolapetatik hasita, Batzen dantza herrikoiak.

• 19:30 Plazan, txerri dantza herrikoia.

• 19:30 Plazan, larrain dantza.

• 20:00 Plazan, txerri zozketa.

• 20:00 Plazan, Ilargi Beltza taldearen dantzaldia.

• 23:00 Gaztetxean, Virgin Mari DJ-SET.


Munduko txapelketarako sailkatu dira Beloki eta Rato

Galizian jokatutako Espainiako kenpo txapelketatik urrezko bi domina, zilarrezko bi eta brontzezko bat ekarri dituzte bueltan bertara joan diren Eskoriatza Atama Kenpo taldeko borrokalariek. Emaitzekin "pozik", hurrengo helburuak markatu dituzte.

Eskoriatza Atama Kenpo taldeko Mikel Beloki, Argitxu Zubillaga, Leire Rato, Iosu Maqueda eta Jose Luis Maqueda borrokalariak Galizian izan dira, Ribeiran jokatu den Espainiako kenpo txapelketan, eta emaitza bikainekin bueltatu dira. Rafa Carriet entrenatzailearen gidaritzapean, hainbat domina lortu dituzte bertan Eskoriatzako borrokalariek: urrezko bi domina, zilarrezko beste bi eta brontzezko bat.

Leire Ratok eta Mikel Belokik urrea lortu zuten, nork bere modalitatean, eta, beraz, munduko txapelketarako sailkatu dira. Ratok urrea lortu zuen kumite erdi-kontaktu modalitatean, 70 kilo azpiko emakumezko senior mailan, eta Mikel Belokik ere urrea lortu zuen kumite erdi-kontaktuan, 90 kilotik gorako gizonezkoen senior mailan. Gainera, Belokik fullkenpo modalitatean ere bigarren postua lortu zuen. Iosu Maquedak, aldiz, zilarra lortu zuen kumitean 70 kilotik garako gizonezkoen kadete mailan, eta Argitxu Zubillagak hirugarren postua eskuratu zuen kumitean, 70 kilotik gorako emakumezkoen senior modalitatean.

Mundukoa, Guadalajaran

Galizian jokatutako Espainiako txapelketaren ostean, munduko kenpo txapelketa Guadalajaran jokatuko da –Mundial IKF Guadalajara deritzona–. Apirilaren 25, 26 eta 27ko aste bukaeran izango da, eta senior mailan lehiatuko dira Espainiakoan urrea lortu duten Leire Rato eta Mikel Beloki borrokalariak. Mundu osoko aurkariek hartuko dute parte txapelketan, eta, dauden hiru modalitateetatik –A, B eta Master–, biak B taldean izango dira.

Burua, mundukoan

Eskoriatzarrak hasi dira dagoeneko prestaketa lanekin, eta Espainiakoarekin alderatuta mundukoa ez dela lan samurra izango adierazi du Ratok: "Aurreikusi bako urrezko domina lortu dut Espainiakoan, baina munduko txapelketa askoz gogorragoa izango da. Fisikoki ondo egotea komeni zaigu, eta ondo entrenatzeko hilabete geratzen zaigu. Hala, nik full-kenpo eta erdi-kontaktu modalitateetan lehiatuko naiz, eta helburua lan ona egitea izango da".

Beloki ere pozik agertu da lortutako emaitzarekin, eta munduko txapelketan lehiatzeko gogoz agertu da: "Munduko txapelketarako sailkatzea zen nire helburua , eta, hori lortuta, munduko txapeldun izatea ederra izango litzateke. Senior mailan lehiatuko naiz, eta taldean 22 borrokalari gaude, mundu osoko onenak direnak; beraz, edozein hutsegiterekin galdu dezakezu borroka. Ondo prestatuta joatea komeni zaigu".


Auzipetuen gutuna

Urriak 30ean, bost euskal gazte epaitu behar gintuzten Donostiako epaitegian. Bakoitzari bi urte eta erdiko zigorra eskatzen digute,orotara 12 urte eta erdi.

2007an, Jarrai, Haika eta Segi gazte antolakundeen kontrako Auzitegi Gorenaren ebazpenak ekarriko zuena aurreikusita, Euskal Herrian hainbat ekimen abiatu ziren, haietako bat guk bostok A8-an egin genuena. Bi helburu nagusi genituen: batetik, euskal gazteriarengan izango zituen ondorio latzak salatzea, eta bestetik, Euskal Herriaren alde lan egiteko eta militatzeko eskubidea aldarrikatzea.

Ekimen hura burutzeko zeuden arrazoiak gaur egun ere mantentzen dira, are gehiago, orduan aurreikusitakoa guk uste genuenetik harago joan da; ehunka izan dira azken urteotan atxilotuak, torturatuak, epaituak eta espetxeratuak izan diren gazteak.

Hori dela eta, epaiketa honen aurrean gure jarrera irmoa izan da, desobedientziaren aldeko hautua, alegia, konponbidearen zubian aurrerantz egiteko hautua egiten dugu, jakitun garelako, harri bakoitzak helburutik hurbilago jartzen gaituela.

Bide horretan epaiketari planto egitea erabaki dugu! Batzuk epaiketara ez aurkeztuz eta besteek epaiketan bestelako jarrera desobedienteak izanez: gure militantzia politikoaren defentsa eginez, deklaratzeari uko eginez edota epaileari bizkarra emanez.

Epaiketa bertan behera geratu da eta agertu ez diren hiru kideak bilatze, atxilotze eta espetxeratze aginduan ipiniko dituela aurreratu digu epaileak.

Aipatu eta salatu beharra dago epailearen jarrera, zeina aurkeztu ez diren kideei xantaia egiten saiatu den. Datozen egunotan epaitegian aurkeztuz gero, ez luke atxilotzeko agindurik emango, eta epaiketarako data berri bat jarriko luke baina hori egin ezean, hirurak atxilotu eta luzerako espetxeratzeko mehatxua egin du.

Honen aurrean guk erabaki eta jarrera berarekin jarraituko dugu, inolako mehatxu eta xantaiarik ez dugulako onartuko, DESOBEDIENTZIAREN BIDEAN AURRERA jarraituko dugu, oso argi daukagu elkartasunetik konpromisorako bidean eraikitzen ari garen zubiarekin epaiketa zein atxiloketei aurre egitea lortuko dugula.

Nire animo eta besarkadarik beroena gaurkoan Donostiako epaitegian agertu ez diren nire kideei, baita egun Madrilen epaitzen ari diren euskal militanteei. Aupa zuek! Animo, desobedientziaren bidean lortuko dugu! !

Saioa Zerain, A8-ko ekimenagatik auziperatua.


TRWko batzordeak 22 langileren kaleratzea geldiarazteko eskatu du

Lan-erregulazioko txostena bidegabea zela ebatzi zuen Nafarroako Justizia Auzitegi Nagusiak, baina Auzitegi Gorenaren ebazpenaren zain daude orain langileak.

TRWko enpresa batzordeak 22 langileren kaleratzea geldiarazteko eskatu dio Nafarroako Justizia Auzitegi Nagusiari, harik eta Auzitegi Gorenak lan-erregulazioko txostenaren inguruko erabakia hartu arte. Txosten hori aintzat hartuta, dagoeneko 101 langile kaleratu dituzte.

Zuzendaritzak 123 langile kaleratzeko onartutako lan-erregulazioko txostena auzibidean jartzea erabaki zuen enpresa batzordeak, alde bakarreko erabakia izan zelako eta "justifikatu gabeko arrazoiak" erabiliz egin zelako.

Nafarroako Justizia Auzitegi Nagusiak arrazoia eman zion enpresa batzordeari, eta lan-erregulazioko txostena bidegabea zela ebatzi zuen. Ondorioz, txosten horretan jasotako beste 22 langileren kaleratzea behin-behinean atzeratzea eskatu dio enpresa batzordeak Nafarroako Justizia Auzitegi Nagusiari.

Enpresa batzordeak, hala ere, helegitea aurkeztuko du Auzitegi Gorenean, lan-erregulazioko txostena osorik "baliogabetu" dezan. Horrela balitz, kaleratutako 101 langileak onartu beharko lituzke enpresak.

Batzordeak azpimarratu duenez, duela bi urte TRW enpresa erosi zuen ZF multinazionalak aurreko urteetako "kudeaketa txarrari" aurre egin eta esku hartu beharko du. Langileak, baina, lantegiaren etorkizunaren beldur dira.

TRWk 550 langile ditu gaur egun, eta, enpresa batzordearen esanetan, oraindik garaiz daude lan-erregulazioko txostena bertan behera uzteko eta kaleratuak berriz hartzeko.


Andre bat erietxeratu dute, bikotekide ohiak eraso egin ostean

Emakumearen etxera joan zen atzo arratsean gizona, Trapagaranera, eta andreari eraso egin zion; zauriak ditu buru inguruan. Ertzainek atxilotu dute bikotekide ohia, 29 urtekoa.

Emakume bat erietxeratu egin zuten atzo arratsean, bikotekide ohiak eraso egin eta gero. Trapagaranen, Bizkaian, gertatu zen erasoa. Gizona andrearen etxera joan zen, eta harremanari berriro ekiteko eskatu zion; ordea, hark ezetz esan zion, eta erasoan hasi zen gizona. Emakumea buru inguruan zauritu zuen, Eusko Jaurlaritzako Herrizaingo Sailak jakinarazi duenez. Andreak ertzainei adierazi zien pasaportea eta sakelako teleonoa hautsi egin dizkiola bikotekide ohiak. Atxilotuta dago ustezko erasotzailea; 29 urte ditu.

Barakaldon beste gizon bat atzeman zuten atzo iluntzean. Urruntzeko agindua hautsi, eta bikotekide ohiaren etxera joan zen. 53 urte dauzka gizonak.


Emunek hizkuntza jardunaldia antolatu du, 10. urteurrenaren barruan

Gaur, martitzena, izango da Emun lana euskalduntzeko kooperatibak antolatu duen Motibazioa eta Hizkuntza Normalizazioa delako jardunaldia. Arantzazun izango da, Gandiaga Topagunean, eta lekua beteta egongo da, izan ere, 200 lagunek baino gehiagok eman dute parte hartzeko izena. Euskal Herriko, Kanadako eta Valentziako adituek egingo dute berba gai horren inguruan. Emun 10. urteurrena ospatzen dabil, eta horren barruan antolatu dute ekintza hori.

Hitzaldiak eta mintegiak

Jardunaldia 09:00etan hasiko da, eta Emuneko presidente Ima Elexpuruk, HUHEZIko dekano Nekane Arratibelek eta Eusko Jaurlaritzako Hizkuntza Politikarako sailburuordetzaren koordinazio zuzendari Erramun Osak egingo dute berba.

Lehenengo hizlaria Peter MacIntyre izango da. Kanadako Cape Breton unibertsitateko kide horrek Komunikatzeko gogoa: hizkuntza erabiltzeko motibazioaren dinamika hitzaldia egingo du. Gero, Ferran Suay Valentziako Psikologia Elkarteko kideak eta Emuneko Joxpi Irastortzak egingo dute hitzaldi bana.

Bazkalostean, lau mintegi izango dira: Komunikatzeko gogoa ulertzen eta garatzen (Peter MacIntyre), Euskaltzaleendako asertibitatea (Ferran Suay), Buruntzaldeko esperientzia: emozioen ekologiaren bidetik (Alex Mungia eta Xabier Elortza, HABE) eta Erdaldunak euskarara nola erakarri: ba al dakigu zirrikituak irekitzen? (Iñaki Eizmendi, EBETE).

Bostetan, mintegien emaitzak aurkeztuko dituzte, eta horrela bukatuko dira jardunaldiok.

Eusko Jaurlaritzaren, Gipuzkoako Foru Aldundiaren, Arrasateko Udalaren, Eroskiren, Euskadiko Kutxaren, Fagorren eta Ulmaren laguntzarekin antolatu da ekintza hori.

Ekitaldi nagusia, 24an

Emunek urteurren borobila ospatzen jarraituko du urriaren 24an, eguaztena: egun horretan, Arrasateko Amaia antzokian, urteurreneko ekitaldi nagusia egingo dute, Elkarrekin bidea egiten izenekoa. Besteak beste, kooperatiba horren 10. urteurrena dela-eta egin duten ikus-entzunezkoa ikusi ahal izango da. 16:30ean, Emun eta lan mundua euskalduntzearen inguruko erakusketa izango da.


MAIko Bizikasi Bitartekotzako sukaldaritza ikastaroa amaitu da.

Atzo abenduaren 1ean amaitu zuten Bergarako Udalak eta Miguel Altuna Institutuko Bizikasi , Etengabeko Ikaskuntzako Bitartekaritza zerbitzuak elkarlanean antolatutako “Oinarrizko Sukaldaritza” ikastaroa.

Azken 3 asteotan zehar, herritarren parte hartzea bultzatu eta integrazioan laguntzeaz gain, eguneroko bizimoduan prestatu daitezkeen hainbat jaki prestatzen ikasteko aukera izan dute parte hartu duten 7 ikasleek.

Bide batez, MAIk eskerrak eman nahi dizkie Zuloa Elkarteari eta nola ez, Iñaki Larrañaga eta Jose Ramon Arakistaini beraien sekretuak irakasteagatik.


Bi film izango dira asteburuan, Azkoitiko Baztartxon

Azkoitiko Baztartxo aretoan bi film emango dituzte asteburuan; igande arratsaldean, 17:15ean, Rodencia y el diente de la princesa (David Bisbano, Peru, 85 min.) filma eskainiko dute, eta gauean 12 años de esclavitud (Steve McQueen, AEB, 133 min.) filma ikusi ahalko da, 19:30ean. Astelehenean ere, ikuslearen egunean, film hori emango dute, 20:00etan.


Gimnastak Gipuzkoako txapelketarako prest

Eskolarteko A maila eta amateur mailako txapelketako bigarren saioa burutu zen larunbatean Ibarran eta LOKEko gimnastak ederki lehiatu ziren.

Senior A mailan Aizpea Arroyo eta Ainara Apeztegiak Jubenil B mailan xingolarekin lan egin behar izan zuten. Aizpeak 4. postua eskuratu zuen. Sailkapen orokorrean berriz, lehenengoa izan zen. Apeztegiak 7. postuan amaitu zuen; orokorrean zortzigarrena.

Jubenil A taldeak soka lanarekin 4. postua lortu zuen eta orokorrean 5. izan ziren.

Borrekin lan egin zuen kadete B taldeak eta lanak 5. postua merezi izan zuen. Sailkapen orokorrean 3. izan ziren.

LOKEko entrenatzaileak oso pozik agertu dira, gimnasta guztiak maiatzean ospatuko den Gipuzkoako txapelketan izango baitira lehian.

Bestalde, martxoaren 15ean, Udaberri Torneoko lehenengo fasea izan zen eta alebin mailako Landaberri taldeak 7. postua eskuratu zuen.


Udalekuetan izena emateko epea luzatu da

Guraso batzuek egindako iradokizuna aintzat hartuta, Udalak aldaketa bat egin du aurtengo udalekuetako kuotan.

Erabaki du seme-alaba bat baino gehiago apuntatzen duten familiei %25eko beherapena egitea, 60 euro kobratu beharrean 45 euro kobratuz.

Ondorioz, beste norbaitek izena emateko aukera izan dezan, izen-emate epea astebete luzatu du, maiatzaren 20ra arte.


Santanderrek 1.704 milioi euro irabazi ditu ekaina arte, % 51 gutxiago

Bestalde, urteko lehen seihilekoan, Repsolek 1.036 milioi euro irabazi ditu, 2011ko epe berean baino % 22,9 gutxiago.

Banco Santanderrek 1.704 milioi euro irabazi ditu urteko lehen sei hilabeteetan, iazko epe berean baino % 51 gutxiago.

Balore Merkatuko Batzorde Nazionalak azaldu duenez, higiezinen sektorearen eragina 3.700 milioi murriztu da sei hilabetean Santanderren, eta 28.626 milioikoa izan da .

Ekainean, taldearen berankortasuna % 4,11 arte igo da. Espainiakoa % 5,98koa da.

Repsolek % 23 gutxiago irabazi du

Urteko lehen seihilekoan, Repsolek 1.036 milioi euro irabazi ditu, 2011ko epe berean baino % 22,9 gutxiago.


Iritzia: Esperientziak salgai

Edo bestela esanda, esperientziak salgai. Euskaraz “esperientzia Zarautz” jarri ezkero Google bilatzailean, 162.000 emaitza izango dituzu. Gazteleraz “experiencia zarautz” jartzen bada berriz, 611.000 emaitza izango dituzu. Ingelesez bilaketa eginda azkenik, 259.000 emaitza. Hauek aztertuta, denetarik aurki liteke. Nagusienak noski, gastronomia eta surfa: “Experiencia txotx”, “eXperiencia gastronómica”, “poteo en los bares de Aia” (ez naiz adarra jotzen ari), “poteo en cuadrilla en Zarautz”, “experiencia basqueporks”… Eta bestelakoren bat iradokitzen badu ere izenburuak “el enigma del euskera”, atzetik txakolina eta atuna datoz. Surfekoak ere, aukera ugari, gure inguruan besterik ez balitz bezala.

Eta pentsamendua sortu zait: esperientziak eskaini al litezke? Eta are gehiago, saldu al litezke? Azken finean, esperientzia norberak bizi duen zerbait delako, ez beste norbaitek ematen digun zerbait. Pozik gaudenean, dena zoragarri zaigu; eta gaizki gaudenean aldiz, edozer gauza eginda ere, dena nazka eragile. Ziurrenik, nahi dugun harekin edo haiekin gaudenean, ogitarteko bat janez, edo gosea pasatuz ere, izango ditugu oroitzapenik ederrenak. Eta denok izango ditugu gogoan oso momentu txarrak, inguruko baldintzak, materialak bereziki, hasieran egokiak izanda ere. Bakarkako esperientzia gozoak ere denok izan ditugu, inguruan ezer izan gabe. Inork dudarik bazuen beraz, adarra jotzen ari dira, eta zaizkigu. Gure bizipenak saldu nahi dizkigute. Edo are eta okerragoa dena, alaitasuna erosi nahi dugu, gure barrenean dagoela konturatu beharrean.


Tximinia batek su hartu du Azpeitian

Su hartu du tximinia batek gaur goizean, Azpeitiko Arana kalean. Udaltzaingoak jakinarazi duenez, uneotan (11:12) lanean ari dira suhiltzaileak, baina kontrolpean dute sua. Bien bitartean, udaltzainak trafikoa bideratzen ari dira.


Elbarrituen aparkalekuak errespetatu

Lasarte-Oriako Udalak herritarrei elbarrituentzat bereziki dauden aparkalekuak errespetatu ditzatela eskatzen du "Aparkaleku hauetarako lizentziak Aldundiak ematen ditu eta askotan, baimena ez duten ibilgailuek aipatu aparkalekuetan aurkitzen ditugu". Hau dela eta, Udalak gizalegea eskatzen du, izan ere, elbarrituei zuzendutako lekuetan aparkatzeak hauen irisgarritasuna mugatzen du. "Udaltzaingoak zaintza handituko du, eta jokabidea zuzentzen ez bada santzioak jarri beharko ditu".•


Elkarretaratzerako deia egin dute astebururako

Amnistiaren Aldeko Mugimenduak, hilero ohi duen modura, elkarretaratzea egiteko deia egin du. Ekimena, barikuan, 20:00etan, plazan izango da, eta erabiliko duten leloa ondokoa izango da: Euskal Herriak Askatasuna behar du.


Altsasun ere euskara egoki baloratu behar da

2018ko martxoaren 27an, gomendio hau eman dio Arartekoak Altsasuko Udalari: Euskaraz jakitea ezinbestekoa ez den kasuetan, merezimendu moduan baloratu behar duela euskara, eta ez dela zuzena euskararik jakin gabe puntu guztiak lortzeko aukera izatea, horrek euskararen balioa gutxitzen baitu.

ALTSASUN ERE EUSKARA EGOKI BALORATU BEHAR DA

2009. urtetik 2015. urtera, UPNk ingelesa jakitea baloratu zuen A eta B mailako oposizioetan. Oposizio batean %10eko puntuazioa ematen bazitzaion ingelesa jakiteari, ezinezkoa zen %90 baino puntuazio handiagoa lortzea ingelesik jakin gabe. Aldaketaren aldeko Udalek, berriz, bestela jokatzen dute euskararekin: Maiz, euskara baloratzen denean ere, gehieneko puntuazioa lor daiteke euskararik jakin gabe ere. Esaterako: 2018ko urtarrilaren 22an Altsasuko bi lan deialdi argitaratu ziren Nafarroako Aldizkari Ofizialean. Horietan, euskaraz jakitea % 5 puntuatzen zen, baina euskaraz jakin gabe ere, beste merezimendu batzuekin, %100eko puntuazioa lor zitekeen.

Horrexegatik, Administrazioan Euskaraz taldeak kexa jarri zuen Arartekoaren bulegoan.

2018ko martxoaren 27an, gomendio hau eman dio Arartekoak Altsasuko Udalari: Euskaraz jakitea ezinbestekoa ez den kasuetan, merezimendu moduan baloratu behar duela euskara, eta ez dela zuzena euskararik jakin gabe puntu guztiak lortzeko aukera izatea, horrek euskararen balioa gutxitzen baitu.

Eguesibarko Udalak, Burlatako Udalak eta orain Altsasuko Udalak jaso dute gomendio bera. Behingoz Administrazio Publiko guztiek beteko al dute irizpide hori?

2018-05-03.

ADMINISTRAZIOAN EUSKARAZ TALDEA.


MEMOURS: Ikastaroak, erakusketak eta artelan salmentak


Oihana Azkorbebeitiak Kanpezu-Joar mendi lasterketa irabazi du

Abadiñoko korrikalariak aurtengo hamargarren txapela jantzi du, eta, gainera, estatuko Skyrunning zirkuituko lider jarri da.

Gaur Kanpezu-Joar mendi lasterketa jokatu da Kanpezun, Araban. 300 bat korrikalarik parte hartu dute 28 kilometro eta 2.000 metroko desnibel metatua dituen ibilbidean. Nesketan Oihana Azkorbebeitia korrikalari abadiñarra gailendu da. Bigarren Claudia Sabata sailkatu da eta hirugarren, Mireia Pons.

Mutiletan Jan Margarit katalana nagusitu da, Zait Ait Malet eta Iker Oliveriren aurretik. Azkorbebeitiak aurtengo hamargarren txapela eskuratu du, eta Skyrunning zirkuituko lider jarri da.


Sagarra, jaki baliotsua

Sagarraren ibilbidean bisita gidatu bat egingo dute Errezil Sagarraren Egunean, bihar. Sagarrez eginiko produktu ugari egongo dira azokan

Abenduko lehen igandean festa bat izan ohi dute errezildarrek (Gipuzkoa): Errezil Sagarraren Eguna izaten da, eta errezil sagarrari balioa emanez, azoka berezia antolatzen dute. Bihar ospatuko dute, sagar astearen egitarauaren barnean. Lau hilabete pasatu dituzte guztia prestatzen, eta lan horiek egiten aritu da Jone Irulegi herritarra. Sagar elkarteko eta sagar azokako kidea da Irulegi, eta nabarmendu duenez, «izugarria da Errezilek sagarrarekin duen lotura».

Jarduera andana antolatu dute biharko: «10:00etan hasiko da azoka, eta sagarrez eta sagastiz osaturiko postuak egongo dira». 14:00etara artean, errezil sagarra izango da osagai nagusia. Irulegiren arabera, errezil sagarra egongo da salgai, baita errezil sagarrekin eginiko gozoak ere: «Marmelada, irasagarra, sagar errea eta abar». Sagarraz gain, baina, egongo da bestelakorik: baserriko elikagai ugari, babarrunak, intxaurrak, porruak, gaztain erreak eta abar. «Sagar muztioa ere egingo da, herritarrek egin dituzten artisau produktuak jarriko ditugu, eta sagar dultze lehiaketa eta ardi gazta lehiaketa herrikoia ere egingo dira», azaldu du Irulegik.

Sagarraren ibilbidea

Jateaz eta erosteaz batera, izango da sagarraren historia ezagutzeko aukerarik. 11:00etan, sagarraren ibilbidea egingo dute, bisita baten formatuan. «Errezilen sagasti asko daude, bai zaharrak baita berriak ere; sagasti asko dauden bailara bat da. Pentsatu genuen polita izan zitekeela sagastiak bertatik bertara ikusteko ibilbide bat egitea». Ordubete pasatxo iraungo du bisita gidatuak, eta ibilbidean panel informatiboak egongo dira: «Errezilgo historia eta sagarraren historia azaltzen da panel horietan, baita herriko kondaira batzuk ere. Gainera, eguraldiak apur bat laguntzen badu, Hernioko bista ikusgarriak ikusteko aukera ere izango da».

Errezil sagarra ezagutzera ematea eta produktuarekin egin litezkeen gauza ugariak jendeari erakustea da astearen helburua. «Urteak daramatzagu azoka hau antolatzen, hogei urte baino gehiago. Guretzat inportantea da. Hemengo jendea azoka askotan ibiltzen da sagarrak saltzen, baina jendeak badu ohitura Errezilera etorri eta errezil sagarra bertan erosteko. Polita izaten da», esan du antolatzaileak.

Herriaren izen berbera du sagar mota horrek, baina Irulegik esan duenez, errezildarrek beste modu batean deitzen diote: «Herrian ibarbi sagarra izenez deitzen zaio. Herritik kanpo, bestalde, errezil sagarra izenarekin ezagutzen dute». Errezilgo bailara baten izena da Ibarbi, eta hortik dator izendapena. Sagasti asko dituen bailara izanik, modu «berezian» bizi dute herritarrek sagarraren astea: «Guretzat pozgarria izaten da 10:00etan azoka ireki eta 10:30ean jendea biltzen ikustea: saskia eskuetan dutela, erosteko prest».Errezil Sagarraren Eguna

Bihar, 10:00etatik 14:00etara, Errezilen (Gipuzkoa).


Gorputza eta burua, burua eta gorputza

"Mens sana in corpore sano" dio greziar esaera ospetsuak. Baina hori ez da beti hala izaten, ostiral ilunabarrean Organik dantza eta antzerki talde donostiarrak Manuel Lekuonan erakutsi zuen bezala.

Lau neska gazte, dotore, gihartsu eta lirainek burua galtzeraino egiten dute ariketa fisikoa, hori zen "Incorpore Sano" emanaldiaren muina. Antzerki eta dantza artean kulunkan ibili zen obra, gorabehera handiekin. Nolabait bi polo ukitu zituen, kirola egin eta euren burua sasoian ikustearen euforia totaletik, gehiegikeriek eragindako depresio sakoneneraino. Azken finean, neska hauek gorputzaren gatibu bihurtu gaitezkeela erakutsi zuten. Beti gehiago, indartsuago, ederrago, finago, nahi izate horrek dakartzan ondorio makurrak islatu zituzten herritarren aurrean. Zoriontasunaren sekretua neurrian dagoela irakatsi zuten edo greziarrek esango luketen moduan, orekan.


still walking (Oinez). Japonia (2008)

Lehenengo eta behin, bihotzez eskertzea baztertxo hau betetzeko aiaraldea.com-ek egin didan gonbitea. Izan ere, proposamenari uko egitea zinez zaila zen, behintzat niretzat. Zelan ez onartu baina horren gustuko dudan gai honen inguruan, zinearen inguruan hain zuzen ere, idatzi eta mintzatzeko aukera? Ezinezkoa zen!

Nire hasierako asmoa proiektu hau abian jartzean hauxe da: zinearen inguruko kontuez artitzea, hots, pelikulak gomendatzea- bai egungoak, bai eta betiko klasikoak ere-, zinearen inguruko berriei lekutxo bat egitea, Aiaraldean zinearen inguruan mugitzen denaz mintzatzea... Laburbilduz, zinemazaleok elikatzeko, asetzea ezinezkoa baita, geure mahai zumetxo honen gainean noizean behin zeozer jartzea.

Harira joateko ordua iritsi zaidala uste dut eta gaurkoan pelikula bat gomendatzea gustatuko litzaidake. Ez da gaurko hau, dena den, gomendio erraza, ez. Bihotzez gomendatu nahi dizuedan pelikula Still Walking (Japonia, 2008) da. Eta ez da gomendio erraza bi arrazoirengatik, gehienbat:

-Alde batetik, gaur egun ez dut uste ikusteko aukera handirik egongo denik. Ez etxean, bideoklubetan aise topatzen diren pelikula horietako bat ez baita, ezta zine-aretoetan ere, nahiko berria izanik, nola ez den normalean zirkuitu komertzialetan ikusten diren mota horietakoa, karteldegitik berehala desagertu zelako.

-Beste alde batetik, aukera izanda ere, ikusleari ahalegin bat eskatzen dio. Ez da inongo arazorik gabe ikus daitekeen pelikula sinple bat. Ohituta gaude Estatu Batuetako zinea ikusten eta hau beste zerbait da. Hemen gauzak beste erritmo batean kontatzen dira, ikusleak nolabaiteko maila kulturala duela pentsatzen dute eta, hortaz, ez digute dena eginda ematen, geure aldetik zertxobait jarri behar dugu. Eta hau batzuetan, nik kontrakoa pentsatzen dudan arren, pelikularen aurkako argudio bilakatzen da.

Noizbehinka zera entzuten da pelikula baten inguruan: Pelikula beharrezkoa da. Nik ez dakit hau filmearen aldeko argudio den ala ez. Batzuetan, komeni baino gehiagotan zoritxarrez, pelikularen kalitate eskasa estaltzeko erabiltzen delako. Ez da guarko pelikularen kasua, inondik inora. Hala ere, beharrezkoa izatearen arrazoia argitu behar delakoan nago. Ez da beharrezkoa historiako tarte ilun bat gogora ekartzen duelako edo bereziki krudela den egoera bat salatzen duelako. Beharrezkoa da, beste kultura bat ezagutzeko parada ezinhobea eskeintzen digulako, baizik. Funtsean, guztiz unibertsala den gai baten inguruko kontakizuna dugu, familia baten kideen arteko harreman gatazkatsuen berri ematen digu; baina hori bai, familia hori Japonian bizi da eta euren kultura eta gurearen arteko aldea ikaragarria da. Nire ustez pelikula honek maisuki betetzen du zineak duen eginkizunetako bat: erabat didaktikoa da. Mundua ezagutzen laguntzen digu, beste txoko batean bizi den jendearen bizimoduaren berri emanez.

Bukatzeko, gomendio bat. Ahal baduzue jatorrizko bertsiooan ikusi, arren. Azpitituluak irakurtzean hainbat bitxikerirekin konturatuko zarete. Hala nola, poza edo haserrea adierazteko erabiltzen duten tonuak ez duela inongo zerikusirik geuk erabiltzen dugunarekin.

Pelikulaz gozatuko duzuelakoan, hurren arte!


Bi otordu, Santiotan

Festen bueltan bi otordu nagusi antolatu dituzte. Arkume jateko txartelak salgai daude Hernaniko Deportibon, Goizuetako Amaian, Urnietako Kantoin, Ereñotzuko Irrintzin eta Aranoko Kontzejun. Jubilatuen bazkarira joan nahi dutenek izena eman behar dute Kontzejuan.


Frank Gehryk bere izena eramango duen zubiaren lehen harria jarri du

Deustuko kanala zabaltzeko eta 'Frank Gehry zubia' arteko zubia egiteko 20,9 milioi euroko aurrekontua izango du, eta lanak 2015an amaituko dira.

Ibon Areso Bilboko alkateak eta Frank Ghery arkitektoak Zorrotzaurreko uhartea eta Deustu lotuko dituen zubiaren lehen harria jarri dute larunbat arratsaldean. Guggenheim Museoaren egileak Bilbon izan da, bere izena eramango duen zubiaren lanak bisitatzeko.

Ohorezko aurreskuaren ondoren, Frank Gehryk, Ibon Areso Bilboko alkateak, Ana Oregi Ingurumen eta Lurralde Politikako sailburuak, eta Juan Maria Aburto Enplegu eta Gizarte Politiken sailburuak lehen harria jarri dute. Lekuko modura metalezko zilindro bat utzi dute, erabilera legaleko txanponak eta eguneko egunkariak formatu digitalean zeuzkan pen-drive bat barruan zituena. Gero, "Frank Gehry Zubia" dioen plaka bat agerian utzi dute eta arkitektoari oroitzapenezko plaka bat eman diote.

"Euskal Herriaz, patxarana, txakolinaz, legatza pil-pilean plateraz maitemindu nintzen", adierazi du Frank Gehryk bere izena eramango duen zubiko lehen harria jarri ondoren egin duen agerraldi laburrean. "Maite zaituztet, Bilbo maite dut eta itzuliko naiz", gaineratu du.

Frank Gehry zubia

Arenas Asociados enpresak egin du "Frank Gehry" zubiaren proiektua eta URSA enpresaren tailerretan ari dira eraikitzen. Deustuko kanala zabaltzeko eta Deustu eta Zorrotzaurre arteko zubia egiteko lanek 20,9 milioi euroko aurrekontua dute eta lan horiek 2015ean bukatuko dira.

Zorrotzaurreko zubiak Deustuibarra eta Zorrotzaurreko irla lotuko ditu, Julio Urquijo kalearen parean. 26 metro zabal, ibilgailuak, oinezkoak eta bizikletak alde batetik bestera igarotzea ahalbidetuko du zubiak, noranzko bietan errei bina; guztira, hortaz, 4 errei, espaloi bi eta bidegorri bat izango dira.


Urnieta K.E. futbola: kronikak eta asteburuko ordutegiak

Urnieta 2–3 Euskalduna

Golak: Iker Gorjon, Xuban Ezeiza.

INfantilak. Partida polita jokatu zuten bi taldeek. Nahiz eta sailkapenean bata eta bestearen artean ezberdintasun handia egon, urnietarrek bi gol lortu eta aurretik jarri ziren markagailuan merezimendu osoz. Bigarren zatia ere oso orekatua izan zen eta partida puntu banaketarekin amaitu behar zela zirudienean, aurkarien gola iritsi zen.

HERNANI 1–1 URNIETA

Golak: Beren atean.

KADETEAK. Putzuz betetako zelaian hasieratik golaren bila atera ziren gorritxoak baina ez zuten asmatzen ate aurrean. Golik gabe atsedenaldira joan ondoren, bigarren zatian, eta penalti bat kanpora bota ondoren, zelaitik kanpora atera zen baloi bat erdiratu, eta atzelari batek bere atean sartu zuen. Partidaren azken aldera, hernaniarrek berdinketaren gola egin zuten.

AMAROZ 1–1 URNIETA

Golak: Yeray Moreno.

Jubenilak. Lehen zati parekatua Tolosako Usabal zelaian larunbat arratsalde euritsuan ikusi genuena. Hasi eta berehala urnietarrak aurreratu ziren penaltiz. Bigarren zatian Franen mutilak hobeto jokatu eta arerioa menpean izanagatik, etxekoak izan ziren berdinketaren gola egin zutenak eta ondorioz, puntu bakarrarekin etxeratu ziren.

USURBIL 1–1 URNIETA

Gola: Eli Maestro.

NESKAK. Urnietarrek oraingoan ezin izan zuten partida irabazi. Lehen minutuan aurkako penaltia agindu zuen epaileak eta etxekoek ez zuten hutsik egin. Urnietarrek ez zuten joko oso ona egin eta hala ere, aurkariaren huts galantari esker urnietarrek berdinketa lortu zuten. Epailea oso gaizki egon zen, gorritxoen aldeko penalti garbia seinalizatu gabe utziz. Azken 5 minutuetan jokoa aurkarien atetik ez zen ateratzen, baina baloia ez zen sartzen. Azkenean banako markagailuarekin bukatu zen. Gogor entrenatzea besterik ez dago larunbatean ordiziarrei etxean irabazteko. Zaletuei dei egiten diegu neskei animatzera etortzeko. Aupa UKE!! !.

Santo Tomas 4–0 Urnieta

Erregionala. Beste behin irudi kaskarra eman zuen etxetik kanpo eta merezitako porrota jasan zuen Berion. Lehen zatia penagarria izan zen. Atzealdean ahul eta aurrealdean kamuts. Urnietarrak ez ziren erreakzionatzeko gai izan. Donostiarrek ordea gol ugari egin zituzten.

ASTEBURUKO PARTIDAK

URNIETA ERREGIONALA–Allerru

Urnieta. Larunbata 29. 17:45

URNIETA NESKAK–Ordizia

Urnieta. Larunbata 29. 16:00

URNIETA JUBENILAK–Segura

Urnieta. Igandea 30. 11:45

URNIETA KADETEAK–Intxaurrondo

Urnieta. Larunbata 29. 11:30

Idiazabal–URNIETA INFANTILAK

Arizkorreta. Igandea 30. 11:00


Ezkerra koalizioan parte hartuko dute Nafarroako Berdeek, Ezker Batuarekin eta Batzarrerekin batera


Gaur hasiko dira Ergobiko festak,

auzoa zeharkatzen duen trafikorik gabe

Aurten, azken urteetan ez bezala, ez da kotxerik pasako Ergobi auzo erditik, bidea tokiz aldatu baitute. Herri kirol, sagardo eta gazta dastaketa, eta bazkari herrikoiaren bueltan antolatu dituzte jaiak.

GAUR hasiko dira Ergobiko jaiak. Aurten nobedadea dute gainera auzoan, dagoeneko trafikoak ez du auzoa zeharkatzen. Trafikoa auzo erdigunetik ateratzea Ergobiko auzotarrek urtetan egin duten eskaera izan da eta hori dela eta pozik egoteko motiboa badute aurten. Trafikoa pasatzen ez dela aprobetxatuta, toldoa jarri dute bidean eta zenbait ekitaldi bertan egingo dituzte. Nobedadeak aparte, urteroko festa antolatu dute Ergobi aldean, larunbatean hasi eta astearteraino. Festetako protagonistak herri kirolak, idi eta zaldi demak, sagardo eta gazta lehiaketak, herri bazkariak eta haurrentzako ekintzak izango dira, aurten ere.

Gaur txupinazoa, gazta lehiaketa eta Laiotz

Ergobiko festak gazteentzako txirrindulari lasterketarekin hasiko dira gaur, baina hasiera ofiziala eguerdian egingo dute, kupelaren jaitsiera eta suziriekin. Arratsaldean, artzain gazteen txapelketa herrikoia izango da, aurten laugarren urtez. Gerturatzen direnek izango dute beren iritzia emateko aukera. Idi eta zaldi demetako animaliak pisatu ondoren, gauean 23:00etan, Laiotzekin dantzaldia izango da, goizaldera arte.

Igandean, sagardo lehiaketa eta mariatxiak

Igandean hasten da Ergobira kanpoko jendea etortzen, eguerdi parteko sagardo lehiaketak erakarrita. Arratsaldean haurrentzako jaialdia izango da, sari eta guzti, eta helduagoentzat toka lehiaketa. Arratsalde-gau partean mariatxiek girotuko dute auzoa.

Idi eta zaldi demak eta herri kirolak

Astelehen eguerdian izango da idi demetako aurreneko saioa, urtero hainbeste jende biltzen duena. Bigarrena asteartean izango da, ordu be-rean. Astelehen arratsaldean herri kirol saioa ere izango da: harri jasotzen, Aiako Izeta, Leitzako Perurena, Errezilgo Aimar Irigoien eta Urnietako Mª Jose Sardon ariko dira; eta aizkoran, Olasagasti eta Nazabal. Astearteko 120 lagunentzako herri bazkaria eta auzotarren ikuskizuna ere azpimarratzekoak dira.

Egitaraua

Gaur, larunbata

10:30: Txirrindulari lasterketa. Ergobiko XLIII. Ergobia Sari Haundia.

12:00: Jaien hasiera.

18:00: Artzain gazteen

gazta lehiaketa herrikoia.

19:00: Astelehen eta asteartean parte hartu behar duten idi eta zaldiak pisatuko dituzte

23:00: Laiotzekin berbena eta zezen suzkoa.

Bihar, igandea

09:00: Diana.

09:15: Trikitixaz lagunduta Astigarragako elizara

abiatuko dira.

09:30: Auzoko hildakoen aldeko meza, Astigarragako parrokian.

11:00: Trikitixak lagundutuko du sagardo lehiaketa prestatzen.

11:30: Sagardo lehiaketa.

17:00-20:00: Haurrentzako

jai haundia. Jokoak, opariak eta

txokolotada.

18:00: Toka lehiaketa.

20:30-21:30: ‘Cantares de Juanajuato’ mariatxiak.

23:30-01:30: ‘Cantares de Juanajuato’ mariatxiak eta

zezen suzkoa.

Abuztuak 20, astelehena

10:00: Diana.

12:00: XLI. Ergobi Saria

Idi-proba. Errenteriako Matxain, Lasarteko Telleria, Aiako Izeta eta Errenteriako Illarretaren idi pareekin. Tartean bertsolariak.

14:00: Bazkari ofiziala.

17:30: Incansables txaranga.

18:00: Gaztelu puzgarriak.

18:30: Herri kirolak: harri

jasotzaileak eta aizkolariak.

23:00: Zaldi proba, Ereñotzuko Paolla, Asteasuko Olarreta eta Mallabiako Bustarriren zaldiekin.

Abuztuak 21, asteartea

10:00: Diana.

12:00: XLIII. Idi probaren

bigarren saioa.

14:30: Bazkari herrikoia.

18:30: Patxin eta Pastin

pailazoak.

19:00: Incansables txaranga.

23:30: Incansables txaranga.

24:00: Auzotarrek prestatuko ikuskizuna.

02:30: Festen bukaera,

‘Ergobiko pobre de mi’

abestuta.


«Mendebaldeko euskararen hedapena ulertzen errazagoa da sorrera Araban kokatuta»

Euskalkien gainean lan mardula egindakoa da Koldo Zuazo, eta bereziki ezaguna da hark osatutako euskalkien mapa. Mendebaldeko euskararen jatorriaz bestelako irakurketa egin du azken liburuan.

Bizkaiera Araban sortu zen, ez Bizkaian. Tesi hori plazaratu du Koldo Zuazo hizkuntzalariak (Eibar, Gipuzkoa, 1956) bere azken lanean. Arabako euskara izenburu du liburuak eta asteartean aurkeztu zuen. Egileak sakon ikertu du euskalkia, eta datu ugariz mamitu du baieztapen hori.

Mendebaldeko euskararen sorrera Gasteiz inguruan kokatu duzu. Nola iritsi zara ondorio horretara?

Gauza berriak sortu dira hizkuntzan, eta Bizkaira, Deba ibarrera, Arabara, Goierrira, Urola aldera eta Nafarroa mendebaldeko Burunda, Amezkoa eta Lana eskualdeetara heldu dira berritasun horiek. Uste izan da Bizkaitik joan direla gauzak hara eta hona, baina oso zaila da hizkera Bizkaitik Nafarroara mugitzea. Aldiz, Arabatik hedatu zela pentsatuz gero, errazago ulertzen da hori.

Bestetik, XVI. mendeko idatzietan nabari da Arabako euskara berritzaileagoa zela. Azkenik, Gasteiz zen inguruko hiri nagusia. XI. mendean sortu zuten apezpikutegia bertan. Apezpiku bat egoteak eta harresiak edukitzeak adierazten du hiri garrantzitsua zela. Bilbo aipatu izan da berrikuntza gunetzat, baina Bilboren handitasuna XIV. mendeaz geroztikoa da; ordurako, bazegoen bizkaiera.

Duela mila bat urte sortu zela diozu.

Euskalkiak oso zaharrak diren mitoa egon da. Garai batean Espainia osoan euskaraz egiten zela frogatu nahi zuen Larramendik; euskalkiak ez zirela hizkuntza hondatu baten aztarnak, baizik eta Jainkoak sortu zituela. Ikuspegi zientifikoago bat eman zuen Julio Caro Barojak, esanez euskalkiak tribuen ondorio direla. Pentsatu dugu euskalkiak oso zaharrak direla, harik eta Koldo Mitxelenak, 1981ean, ezetz esan zuen arte, euskalkiak ezin direla oso zaharrak izan, bi arrazoirengatik: latinetik etorritako hitzak modu berean egokitu direlako euskalki guztietara, eta egitura aldetik berdinak direlako euskalkiak, oso ezberdinak iruditu arren. Haren ustez, VI. mende inguruan sortu ziren euskalkiak. Iritzi berekoa naiz.

Tesi berritzailea da, Arabako euskara bizkaieraren adar bat zela uste zen.

Araban iraultza bat egon da. 1958ra arte ez genekien ezer Arabako euskararen gainean, baina urte horretan argitaratu zen Landucci italiarrak 1562an idatzitako hiztegi bat. Hori eta beste lau lekuko ezagutu ditugu, eta, horiei esker, ideia bat egin dezakegu nolakoa den Arabako euskara. Hain zuzen, Arabako euskararen gramatika eta hiztegi bat egin dut liburu honetan.

Zertan bereizten dira Arabako euskara eta, adibidez, Iruñetik hedatutakoa?

Esaterako, a hizkiarekin amaitutako hitzak eaz bukatzen ziren Arabakoan; XVI. mendeko izkribuetan ageri zen hori. Beste desberdintasun nabarmen bat da Nor-nori-nork aditzetan eutsi erroa agertzen dela ordurako.

Euskalkien mapa osatzen hasi zinen 1998an, eta berrikusi egin zenuen 2008an. Aldaketarik nabaritu al duzu azken lau urteotan?

Bai. Azken bi urtean Araitz-Betelu inguruan nabil lanean. 2008an, liburu batean, nioen hango euskara eta Tolosakoa berdintsuak direla. Ikusten ari naiz, ordea, antz handia dutela, baina muga bat dagoela Lizartzatik Atallura edo Arribera. Gainera, hizkuntzak aldatu egiten dira. Uste dugu Bonaparteren sailkapenak beti berdin segitu behar duela, baina hizkuntzak aldatzen diren bezala aldatzen dira euskalkiak. Bizimodua bera oso azkar ari da aldatzen, eta, beraz, euskara batua sortzeak eta eskoletan irakasteak zeharo aldatu du hizkuntza.

Batuaren irakaskuntzak badu eraginik euskalkien transmisioan?

Bai, asko berdindu da zazpi herrialdeetan. Iparraldean asko elikatzen dira frantsesetik, baina Hegoaldean asko ari da berdintzen hizkuntza. 1960-1970 ondoren jaio direnen euskara eta lehenago jaio direnena nabarmen ezberdinak dira.

Euskalkien kalterako?

Batzuetan bai. Aldaketa batzuk onerako izan dira. Zergatik sortu dira euskalkiak? Euskara ez delako hezkuntzan eta administrazioan egon; azken batean, ofizialtasunik ez duelako eduki eta Euskal Herria bera zatituta egon delako administrazioz. Gaur ere zatituta jarraitzen dugu; ofizialtasuna ez dugu lortu oraindik, baina irakaskuntzan urratsak egin dira, hedabide batzuk baditugu, administrazioan leku bat badu euskarak, eta, horri guztiari esker, berdintzen ari da euskara. Eta hori ona da, baina batzuetan, lasterregi ibili gara; sentsibilitate gutxiegi izan dugu, eta ez ditugu bereizi herri euskaldunak eta erdaldunak euskara batua sartzeko orduan. Berdin jokatu dugu Orendainen eta Oionen, eta hori astakeria bat da.

Beteluko euskara aztertzen ari zara orain. Zer topatzea espero duzu?

Ikusi nahi nuen zenbaterainoko eragina duen han gipuzkerak eta euskara batuak. Eremu hori Nafarroako euskaran sartu zuen Bonapartek, baina arrazoi gutxitan oinarritu zen. Oso gustura nabil. Garai batean baino gehiago egiten dute euskaraz, eta euskalkiaren transmisioa ondo egiten dute.


Koaxik bertan behera laga du ekainaren 3ko triatloi herrikoia

Egun horretan beste proba batzuk ere egingo direla eta, trafiko delegaritzak proba egunez aldatzeko esan badiete ere, ekintza bertan behera utzi dute, «momentuz»Ondarroako Koaxi triatloi taldeak ekainaren 3rako programatuta zeukan triatloi herrikoia bertan behera geratu da. Taldeko kideek jakitera eman dutenez, Bizkaiko Trafiko Delegaritzak jakinarazi diete egun horretarako beste proba batzuk daudela antolatuta, eta ezin direla guztietara ailegatu.Trafiko delegaritzakoek proba astebete aurreratzeko edo atzeratzeko aukera eskaini badiete ere, data horietan beste ekintza batzuk ere badaudela eta, momentuz bertan behera lagatzea erabaki dute. «Pentsatzen egon ginen zirkuitua aldatzea, beste data bat zehaztea… Baina, noski, hor ere faktore asko eduki behar dira kontuan. Ondorioz, momentuz, ekainaren 3an Ondarroan ez da triatloirik egingo».AtsekabeaDena dela, horrek ez du esan nahi Koaxik antolatzen duen proba ospetsua aurten egingo ez denik; taldeko kideak beste aukera batzuk aztertzen ari dira.Egoera horren aurrean, Koaxikoek hartutako erabakia «berehala» jakitera eman nahi izan dute. «Badakigu kirolari batzuk beste proba batzuetan ez dutela izenik eman Ondarroakoan parte hartu nahi zutelako. Eta horiek beste proba horietan izena emateko aukera edukitzeko jakira eman dugu gure erabakia».Gertaerak gertaera, asko izan dira albistea atsekabez hartu dutenak, antolatzaileak barne.


'Aurkeztu ditugun froga gehienak ez dituzte onartu; indefentsioan gaude'

Probak eta lekukoak ukatu dizkietela salatu dute eta horrek bermerik ez diela ziurtatzen kritikatu dute Altsasuko gazteen abokatuek.

Urte bete da Carmen Lamela epailearen aginduz Altsasuko 8 gazte atxilotu zituztela. Epaiketaren data zehaztu zain, defentsa eskubidea urratzen ari zaiela salatu dute. Probak eta lekukoak ez dizkiete onartu, gehienak atzera bota dizkiete. Bermerik gabeko epaiketa izanen dela kritikatu dute Altsasuko gazteen defentsarako abokatuek


La Habitacion Roja taldearekin hitz egingo dugu gaur "B Aldea"n

Talde valentziarrak larunbatean kontzertua emango du Bilboko Kafe Antzokian eta taldekideekin hitz egingo dugu gaur nolako kontzertua emango duten kontatzeko. 21:00etatik 22:00etara, entzun "B Aldea"!

La Habitacion Roja talde valentziarrarekin hitz egingo dugu gaurko&' || 'nbsp;"B Aldea" saioan. La Elianako laukotea Bilboko Kafe Antzokian arituko da zuzenean larunbat honetan, hilak 20, 22:00etatik aurrera. De Pedro, Jairo Zavala madrildarraren bakarkako proiektuak egingo ditu, gainera, kontzertuaren atarikoak. Laukote valentziarreko kideekin hitz egingo dugu telefonoz gaurko 21:00etatik 22:00etara, emanaldiari buruzko xehetasunak eman diezazkiguten.

La Habitacion Roja taldeko kideekin izango dugun solasaldiaz gain, eguneko musika albiste garrantzitsuenen errepasoa egingo dugu Ainhoa Urretabizkaiarekin eta Xabier Doncelekin batera.

Gaur gauean, zatoz "B&' || 'nbsp;Alde"ra!


Eguzki-panelak ipiniko dituzte herriko eraikin publikoetan

Klima aldaketaren aurkako udal planean 42 ekintza zehaztu dituzte.

Udalak klima aldaketaren aurkako plana garatu du. Martxoan landu zuten udalbatzarrean eta, alegazio epearen ostean, behin-betiko onartu dute. Guztira, 42 neurri zehaztu dituzte sektoreka.

2015era bitarteko plana da onartutakoa. Ekintzak, aurrekontuak eta arduradunak zeintzuk diren adierazten du txostenak. Energia sektoreari dagokionez, eraikin publikoetan eguzki-panel termikoak edo fotovoltaikoak ezarri gura dituzte udal eraikinetan, 600.000 euroko inbertsioagaz. Eraginkortasun handiko galdarak eta argia pizteko presentzia-detektagailuak ere ipini gura dituzte. Gainera, energia aurrezteko aholkularitza eskainiko diete enpresei.

Hondakin elektronikoak batzeko, enpresaren bategaz hitzarmena lotzeko asmoa dute. Bestalde, haurtzaindegietan eta nagusien egoitzetan pixoihal berrerabilgarriekin lan egitea gura dute, 2014a baino lehen.


Prozesurako giltzarriak

Katalunian bezala, «antirrepresioa, errepublikanismoa eta erreferendumaren» inguruan adostasun zabalak lortzera deitu du Quim Torrak euskal gizartea, Donostian.

Prozesu demokratiko eta subiranista baterako giltzarri batzuk eman ditu Quim Torra Kataluniako Generalitateko presidenteak, Donostian, eta uste du horietako bat tokiko gizartean «kontsentsu handiak» lortzea dela. Katalunian gaur egun halako hiru adostasun daudela nabarmendu du: «Antirrepresioa, errepublikanismoa eta erreferenduma». Gure Esku Dago herri dinamikak antolatutako hitzaldian, euskal gizarteari dei egin dio kontsentsu horiek bila ditzan Euskal Herriko prozesu baterako.

Beste giltzarri bat, Torraren arabera, hemengo gizarte zibilaren eta udalen parte hartze aktiboa da, gobernuarenaz gain. Kataluniako prozesuan gorriz azpimarratu ditu ANC eta Omnium gizarte erakundeak eta AMI independentziaren aldeko Kataluniako udalen elkartea, eta orduan ere dei egin du Euskal Herriko udalek paper bat joka dezaten.

Espainiako Estatuaren jarrera «errepresibo eta autoritarioari aurre egiteko», Euskal Herriaren eta Kataluniaren arteko elkarlana ere eskatu du Generalitateko presidenteak, Kursaalean: «Askatasunen aldeko fronte demokratikoa osa dezagun euskal herritarrek eta katalanek. Egin dezagun batera bidea». Proposatu du horretarako hitzordu bat: datorren urteko Europako hauteskundeak.

«Erabakitzeko eskubidea ez da negoziagarria», egin du aldarri, «herritarroi dagokigulako», baina horren alde egin behar dela ohartarazi du. Hala, eskuan botopaper bat hartuta, goretsi egin ditu datorren igandean Donostian, Irunen, Balmasedan, Zallan eta Alonsotegin egingo diren herri galdeketak. Gogoratu du Katalunian 2009an egin zutela aurrena, eta azkenean, 2014ko azaroaren 9an galdeketa bat egin ostean, iazko urriaren 1eko erreferenduma egitera heldu zirela. Kataluniako prozesua dela eta, Madrilek benetako aurpegia erakutsi duela azaldu du —«errepresioa, benetako ukazioa...», baina uste du krisiak jota dagoela hura. «Estatuak urriaren 1ean porrot egin zuen, garaitu egin genuelako», esan du. 2,3 milioi lagunek eman zuten botoa, estatuak polizien bitartez indarra erabili arren.

Baina falta zaie estatu propioa lortzea. «Espainiako Estatuak jada galdu du Katalunia, baina Kataluniak bere askatasuna irabazi behar du». Beraz, aitortu du ez daudela nahiko luketen tokian, baina esan du ez dutela atzera egin. «Askatasunerantz segituko dugu». Horra bidean, 155. artikulua eta beste direla medio, «oso negu gogorra» izan dutela adierazi du, baina deritzo «ekimena berreskuratu» dutela. Independentzia eta demokrazia erkatu ditu; «sinonimoak dira».

Kataluniako prozesuaren eredu «demokratikoa, zibila eta baketsua» nabarmendu ditu, gogoratu du parlamentuak beti hartu dituela erabakiak gehiengo osoz, eta Madrilen erantzuna «zigorra» izan zela. Carme Forcadell parlamentuko presidente ohiaren adibidea jarri du: «Diputatuen eztabaida ahalbidetzeagatik preso dago. Non pasatzen da hori?». Epaiketa laster izango dela gogora ekarri, eta txalo bat eskatu du katalan preso eta erbesteratuen alde, eta jendea zutik jarri da txalo zaparrada jotzeko. «Euskal Herritik etengabe iritsitako elkartasuna» eskertu du, orobat. Ondotik, Bateragune auziko zigortuen aldeko txaloa ere eskatu du, eta jendea, txaloka. Aretoko aurreneko lerroan izan dira auziko bi kide: Arnaldo Otegi eta Arkaitz Rodriguez.

Oiarbide, «elkarlan» eske

Torraren aurretik Angel Oiarbide Gure Esku Dago-ko eledunak hartu du hitza, eta adierazi du, ikusita zein den Madrilen jarrera, Kataluniarekin «elkartasunetik elkarlanera» pasatzeko garaia ailegatu dela. «Askatasunaren alde» urteetan mugitu diren herritar guztiei eskatu die «herri erantzun bat» emateko.

Haren esanetan, arazoa ez da erabakitzeko eskubideak estatuko legedian ez izatea lekurik; arazoa Madrilen borondate politikoa ezan ikusten du. «Zilegi da independentziaren aurka egotea, baina ez da demokratikoa hautetsontziak jartzearen aurka egotea». Oiarbidek azaldu du herri galdeketekin ere «demokrazian sakondu eta normaltasuna konkistatzen» ari direla.

Kursaalean izan dira Gure Esku Dago-ko ordezkariez, Otegi EH Bilduko koordinatzaile nagusiaz eta Rodriguez Sortuko idazkari nagusiaz gain, Markel Olano Gipuzkoako ahaldun nagusia, Joseba Egibar eta Maria Eugenia Arrizabalaga EAJren EBBko kideak, Maddalen Iriarte EH Bilduko legebiltzarkidea, Garbiñe Aranburu LABeko idazkari nagusia, Iñaki Dorronsoro Eusko Ikaskuntzako presidentea, Paul Rios Lokarri-ko koordinatzaile ohia edota Kataluniako hainbat ordezkari. Kepa Junkerak eta Sorginek eman diote amaiera saioari, musikarekin. Harmailetan, 1.500en bat lagun.

«Distentsioaren bidea» goretsi du Urkulluk Torrarekin bildu ondoren


Kolonbian bai eta Euskal Herrian ez?


Lerro gorria gainditu dela eta bakerako deia


Ekintzez betetako Eguberriak

Lasarte-Oriako Eguberrietako Haur Parkera edo BECeko parkera irteera, musika emanaldiak, zinema, Errege Magoen kabalgata... Hamaika ekintza izango dira Eguberrietan. Herriko haur, gazte eta helduek ez dute aspertzeko astirik izango

Eguberriak iritsi dira eta elkarteek eta udalak adin guztientzako ekintzak antolatu dituzte hamabost egun hauetan.

Gaur, ostirala, arratsaldean, 17:00ak aldera, EHP Eguberrietako Haur Parkeak irekiko ditu ateak.Etxeko txiki eta gazteek Michelingo kirol gunean eta Oria auzoko Bitarteko tenis pistan egongo diren jolas eta ekintzez gozatu ahalko dute.

Anima Services enpresak kudeatuko du berriz ere EHP. Bi koordinatzaile, hogei begirale eta mantentze-lanetarako teknikari bat arduratuko dira jarduerak ondo funtzionatzeaz. Lasarte-Oriako Udalak jakitera eman duenez, EHPren kostu osoa 27.273 eurokoa da.

Parkea 11:00etatik 14:00etara eta 17:00etatik 20:00etara egongo da zabalik, hilaren 24an, 25ean eta 31n izan ezik. Gabon bezperan eta urte zahar egunean arratsaldez itxita egongo da, eta hilaren 25ean, egun osoan.

Haurrak doan sartuko dira parkera; helduek euro bat ordaindu beharko dute.

Ohikoa den bezala, gune garrantzitsuena Michelingo pilotalekuan jarriko dute. Bertan 0 eta 10 urte arteko haur eta gaztetxoei zuzendutako ludoteka, ipuin-kontarien txokoa, ohe elastikoa, makillatzeko eta tatuatzeko gunea, zezen mekanikoa, puzgarriak, oreka-bola, wipe out-a eta zinema-karpa bat izango dira. Tailerretarako txokoa ere izango da, eta egunero adin ezberdinetarako hiru tailer eskainiko dituzte.

Honetaz gain, aurten ere karaokea izango da, eremuan Eguberri giroko doinu eta beste doinu ezagunekin haurrak dantzan jarriko dituena.

Oholtzako egitaraua

Frontoia koloretako oihal eta moketaz apainduta egongo da. Oholtza izango du, eta bertan hainbat emanaldi izango dira.

Gaur, ostirala, arratsaldeko 19:00etan, Mikel Susperregik ipuin saioa egingo du.

Abenduaren 27an, ostegunean, 19:00etan, Begira festa antzerkiaz gozatu ahalko dute haurrek.

Hilaren 30ean, larunbatean, 19:00etan, Patata tropikala antzerkia ikusi ahalko dute haurrek.

Eta abenduaren 31n, igandean, 12:00etan, EHPren itxiera jaialdia izango da. Agurra Dantza eta beste joko batzuk egingo dituzte.

Honetaz gain, taberna ere izango da. Aurten C.D. Eguzki Areto Futbola elkarteak kudeatuko du taberna, baita eremuko sarrerak ere. Eskuratutako dirua elkartearentzat izango da.

Michelingo tenis-pistan, aldiz, 300 m²-ko karpa klimatizatua egongo da.

Giza futbolina, zezen mekanikoa, salto-salto puzgarria, lau bumper ball, Zorb-ball, rokodromoa, multiabenturako joko mugikorra, ping-pongeko bi mahai, bi futbolin, air-hockey bat, balanze-bike bat eta DJarentzako tokia izango dira 12 urte baino gehiagoko gaztetxoen gozamenerako.

Oria auzoko Bitarteko tenis-pistan, familian gozatzeko jokoak izango dira, 225 m²-ko karpa klimatizatuan: eskaladako joko bat, ohe elastiko erraldoi bat, balanze-bike bat, kirol-eremu bat, futbolinak eta mahai-jokoak.

Honetaz gain, Ttakun Kultur Elkartearen eskutik, Gazte klubeko lagunek hainbat ekintzaz gozatzeko aukera izango dute.

BECera txangoa eta Gazte astea

Abenduaren 27an, asteartean, Barakaldoko BECeko Eguberrietako Haur Parke erraldoira irteera izango da.

09:30ean abiatuko dira Zumaburuko geltokitik Barakaldora. Parkean dauden jolas eta atrakzioetaz gozatu eta 18:30rako bueltan izango dira.

Abenduaren 28an eta 29an, berriz, Gazte Astea egingo da, eta bideo berezia grabatuko dute gaztetxoek.

Musika eta zinema

Ama Brigitarren komentua eta Manuel Lekuona kulturetxean musika izango da nagusi.

Gaur, ostiralean, 19:30etik aurrera, Danok Kidek antolatutako Musika Topaketen hitzordu berria dago Brigitarren komentuan.

Ana Belen Garcia organo-jotzaile eta Amaya Arberaz sopranoak doinu klasikoak zein gabon kantak eskainiko dituzte emanaldian. Hala nola, Haendelen Mesias obrako Rejoice greatly, Mozarten Figaroren eskontzako Porgi Amor, Ercillaren Mesias sarritan edo Pierponten Jingle Bells entzungo dituzte komentura hurbiltzen diren herritarrak.

Bost egunera, abenduaren 27an, asteazkenean, harpen korden doinuak izango dira protagonistak, kaperan Kontsueloko Ama Birjina musika kaperak antolatuta.

Ane Artetxe, Maria Llanos eta Raquel Ortega harpa jotzaileek musikagile ezagunen doinuak eskainiko dituzte.

Baina egun hauetan ez dira abesti klasikoak bakarrik izango. Gospel emanaldia ere izango da abenduaren 29an, 20:00etan, Manuel Lekuona kultur etxean.

America's ladies of gospel hirukoteak egitarau berezia prestatu du, lehen kantutik hasi eta azken doinura arte entzulegoa txundituta izango duena. Emanaldiko sarrerak 5,50 euro balio ditu.

Bestalde, zinemak ere izango du tartea egun hauetan. Adi, izan ere, Okendo Zinema taldearen zine forumak egun aldaketa baitu. Hitzordua, abenduaren 28an, ostegunean, izango da, eta 50 primaveras filma eskainiko dute.

Filmak Aurore Tabort-en bizitza aurkezten du. Aurore banandu egin da, lanik gabe geratu eta amona izango dela jakin berri du. Badirudi gizarteak amaitutzat ematen duela 50 urteko emakumeen bizitza. Baina Aurore ez da horren aldeko.

Hau guztiaz gain, Urtezahar egunean, abenduaren 30ean, Danok Kide elkarteak antolatzen duen Jaiotzen Lehiaketako sari banaketa izango da, 12:00etan, elkartearen egoitzan.

Abenduaren 19a eta 20a izan ziren jaiotzak aurkezteko egunak, eta egun hauetan epaimahaiak bere aukeraketa egingo du.

Izan ere, lehiaketako irabazleak Muebles Azpeitian jarriko dituzte ikusgai. Gainontzeko lanak San Pedro elizan ikusteko aukera izango dira. Elkarteak parte hartzaile guztiak gonbidatu ditu banaketara hurbiltzera.

Erregeei harrera

Azkenik, Eguberriei amaiera emateko, Errege egun bezperan, urtarrilaren 5ean, Errege Magoen Kabalgata izango da herriko kaleetan.

Berrikuntza txikiak dituzte aurten kabalgatan. "Herritarrek berrikuntza gutxi nabarituko dituzte". Xehetasun asko eman gabe, Megabako lagunek "segurtasun neurriak hobetu eta su-hitzalgailuak berritu" dituztela esan dute.

Edonola ere, goizean, Okendo plazan, 12:00etan hasita, aurreko urteetan baino ekintza gehiago izango dira. Egun osoan zehar ibiliko dira erregeak eta haien laguntzaileak Lasarte-Orian.

Errege Magoen bisita jasotzen lehenak, goizean, Atsobakar Zahar egoitzako lagun eta bere familiak izango dira.

Eguerdian, aipatu legez, haurrentzako ekintzak izango dira Okendo plazan. Bitartean, erregeen laguntzaileek haurren eskutitzak jasoko dituzte.

Errege Magoak, berriz, arratsaldeko 16:00etan iritsiko dira Lasarte-Oriara. Meltxor, Gaspar eta Baltasar ordu eta erdiz Ama Brigitarren komentuko kaperan izango dira eskutitzak jasotzen. Kabalgata, 18:00etan aterako da Oria auzotik.

Urtero bezala, geldialdia egingo dute Brigitarren komentu aurreko jaiotzan, eta ondoren, bidearekin jarraituko dute, Hipodromo etorbidetik, Iñigo de Loyola eta Geltoki kaletik Okendo plazara iritsi arte.

Mercero plazan su artifizialak izango dira Errege Magoak plazara iristerakoan, baita musika ere. Felix Garitano komentuko apaizak harrera egingo die erregei. Horiek Jesus haurtxoa gurtu eta balkoira igoko dira. Bertan haurren eskutitz batzuk irakurri eta goxokiak botako dituzte.

Zuzi eramaileak eta laguntzaileak

Kabalgatan zuzi eramaile bezala parte hartu nahi duten gazteei deialdia egiten die elkarteak, abenduaren 27an, asteazkenean, arratsaldeko 18:30ean, Manuel Lekuona Kulturetxeko kafetegian.

Megaba elkarteak jakinarazi du garrantzitsua dela bilerara gerturatzea. Izan ere, trajeak bertan banatuko dituzte.

Horretaz aparte, urtarriletik kabalgataren arropa duten herritarrei ere bilerara hurbiltzeko gonbita egin diete antolatzaileek. Era berean, zuzi emaile izateko 11 urte izan behar direla ohartarazi dute.

Hau guztiaz gain, Megabak deialdia egin die herritarrei ekintzan laguntzaile modura parte hartzeko. "Gure elkartean boluntario berriak behar ditugu".

Zalantzarik izan ditzaketen herritarrek 635 205 393 telefonora edo megabalasarteoria@gmail.com helbide elektronikora idatzi dezakete.


‘Gea’ dokumentala gaur estreinatuko dute

Maitena Salinas Beiztegi kazetari eta aktore beasaindarrak zuzendutako Gea dokumentalaren estreinaldia gaur izango da Barrena kultur etxean, 18:00etan. Ordiziako Kimetz, Beasaingo Asmube eta Itsasondoko Sorgiñemak emakume elkarteen enkarguz egindako ikus-entzunezkoa da, eta 30 eta 65 urte bitarteko Goierriko zazpi emakumeren testigantzak jasotzen ditu. Goierriko emakumeek haien inguruarekiko duten harremana islatzea da lanaren helburua.


GREBA OROKORRERA BATUKO DA TOLOSAKO EH BILDUKO UDAL TALDEA LAN, PENTSIO ETA BIZI DUINAREN ALDE

Euskal Herriko Karta Sozialak pentsiodunen mugimendurekin batera adostu duen Adarrikapen Taularekin bat egin du Tolosako EH Bilduko Udal taldeak eta urtarrilaren 30eko Greba Orokorrera batu da.

Guztion bizi baldintzak hobetzeko, eta sistema neoliberalak ezarri nahi digun prekarizazioari aurre egiteko, azken urteotan denboran mantentzen ari diren mobilizazio sozial handiak egiten ari dira Euskal Herrian: mugimendu feminista, gazte mugimendua, hainbat langile kolektibo, Korrika, errefuxiatuen aldeko dinamikak, klima aldaketari aurre egiteko mobilizazioak, pentsiodunak.. Azken hauek, azken bi urteotan, astero kaleak betetzen aritu dira pentsio eta lan duina aldarrikatzeko.

Duela sei urte, sindikatu eta eragile sozial ugarik herritarren eskubide sozialak biltzen dituen Karta osatu zuten, prozesu parte hartzaile baten bidez. Geroztik, eskubide horien aldeko ekintzak antolatu ditu. Eskubide Sozialen Karta sinatzen dute pentsiodunek, mugimendu feminista, euskal sindikatuek, talde ekologistek eta, oro har, bizitza duinen aldeko borrokan dihardugun hainbat mugimenduk. Orain, Greba Orokorrerako deia ere egin dute Eskubide Sozialen Kartako kideek prentsiodunekin batera urtarrilaren 30erako. EH Bilduk ere bat egiten du aldarri horrekin; eta, horregatik, Tolosako EH Bilduko kideok greba egingo dugu urtarrilaren 30ean.

Greba, duintasuna arrakala guztietan eman dadin

Grebaren hiru aldarri nagusietan azpimarra jarri nahi dugu: lan duina, pentsio duinak eta bizitza duina. Pentsioena denon afera da, oraingo pentsiodunena nahiz etorkizunekoena. Lan baldintza duinen eta eskubide sozialen borrokarekin ere bat egiten dugu. Finean, bestelako eredu sozial eta produktiboa eraiki behar dugulakoan gaude, bizitza erdigunean jartzeko, zaintzari eta planetaren jasangarritasunari lehentasuna emateko.

Ezarriak dituen ardatz nagusiekin bat egiten dugu, alegia: aberastasunaren birbanaketa, sektore publikoaren lidergoa, eskubideen unibertsaltasuna, euskararen normalizazioa, lurraldeen arteko oreka zein jendartearen beharren araberako antolakuntza (lehen sektorea, azpiegiturak, merkantzien eta garraio sektorea...).

Tolosa ere herri duinagoa izan dadin

Tolosa, eta oro har Euskal Herri, duinago bat izateko eman genuen udaletxera sartzeko pausoa joan den maiatzean. Eta hori ardatz hartuta dihardugu Udaletik lanean, Tolosa justuagoa, berdinzaleagoa eta bizigarriagoa izateko helburuarekin. Eta, hori lortzeko, udalgintza herrigilea behar-beharrezkoa dela uste dugu. Herrigintzan horregatik gabiltza, herritik, herritarrekin eta herritarrentzat lan egiteko; Tolosa duinagoa izateko.

Horrez gain, aldarrikapen hori gauzatzeko, erabakitzeko eskubidea eskuratzea, instituzioetatik bestelako politika publikoak egitea eta patronala horretara behartzea ezinbestekoa iruditzen zaigu. Hainbatetan aipatu dugun moduan, Tolosako EH Bilduko kideok politika egiteko bestelako era horretan jartzen dugu fokua.

Bide horretan aurrerapausoak emateko geltoki bat da osteguneko greba, urtarrilaren 30ekoa. Greba bost eremutan egingo da eta egingo dugu: enpleguan, zaintzan, pentsiodunen eta ikasleen greban, eta kontsumoan. Eremu horietan guztietan egingo dugu planto. Horrexegatik, besteak beste, plenoa egunez aldatzea eskatu dugu eta ez da ostegun honetan izango, baizik eta ostiralean, hilaren 31n.


Alternatibak, Aralarrek, EAk eta ezker abertzaleak euren proposamen sozioekonomikoa aurkeztuko dute larunbatean Bilbon, EHUn


Udal langileak egitekoak ziren lau orduko lan uztea bertan behera elurragatik

Lau orduko lan uztea deitua dute asteazken honetarako (otsailak 28) ELA eta LAB sindikatuek, Araba, Bizkaia eta Gipuzkoako udal eta foru aldundietan. Deialdi honekin bat egitea erabaki zuten Usurbilgo Udaleko langileek astelehenean eginiko batzarrean. Honenbestez, asteazken goizeko 11:00etatik arratsaldeko 15:00etara, lau orduko lan uztea egitekoak ziren enplegu eta lan-baldintzen defentsan eta zerbitzu publikoak indartzea galdegiteko.

Udalak ohartarazi duenez ordea, "Usurbilgo udaleko langile-komiteak, ELA eta LAB sindikatuen eskariz, bertan behera utzi du gaurko lanuztea, elurra herrietan eragiten ari den arazoak konpondu ahal izateko".

Aldarrikapenak

30.000 langile deituak daude bihar lan uztera. "Sektore honetan azken urteotan lanpostu asko galdu dira, egin diren kontratuak behin-behinekoak dira, zerbitzu asko pribatizatu dira hauen kalitatea eta langileen baldintzak nabarmenki okertu direlarik eta eroste ahalmen handia galdu dugu langileok. Horrela, EUDELek berak onartzen duenez, behin-behinekotasunak %36a gainditzen du, eta langileok ikusi dugu nola gure eroste-ahalmena %10 baino gehiago murriztu den", diote LAB eta ELA sindikatuek.

Sindikatuen esanetan, aldarrikapenon bueltan deitua zegoen gaurko lan uztea:

-Zerbitzu publikoak garatu. Ematen ditugun zerbitzu publikoak defendatu eta garatu, pribatizazioak geldituz. Pribatizaturiko zerbitzuetan langileen lan baldintzak duindu eta klausula sozialak landu.

-Enplegu Publikoaren alde: Suntsitutako enplegua berreskuratu eta behin-behinekotasun tasak %6ra jaitsi, akordioak betez. Lanpostuak egonkortu eta sortu. Eta betetzeko Langile batzordeen gehiengoarekin adostutako LEPak deitu.

-Negoziazio kolektiboaren eskubidea berreskuratu: Galdutako eskubideak eta eros- ahalmena berreskuratu.

Irudia: Usurbilgo Udala.


Israelgo armadak palestinar bat hil du tiroz

Armadaren esanetan, Israelgo bi soldaduri labanaz eraso egiten saiatu da palestinarra.

Jerusalem iparraldean gertatu da, Adam kokalekuan (Zisjordania); armadak ohar batean zabaldu duenez, "erasotzaile bat, labana bat eskuan, Adam eta Kalandia arteko errepidean zeuden soldaduei oldartu zaie".

"Berehalako mehatxuari erantzunez", sodaduek tiro egin diote, eta hil egin da palestinarra. Times of Israel kazetaren arabera, ez da soldadurik zauritu.

Ostiralean, antzeko gertakari bat izan zen Jerusalem Ekialdean. Israelgo soldadu bati labanaz eta tiroz egin zioten eraso, eta hil egin zen. 2015eko urriaz geroztik, 261 palestinar eta 44 israeldar hil dituzte.


Guardia Zibilak hiru oñatiar atxiki ditu Bilduren kartelak ipintzen zeudela

Oñatiko Bilduk salatu du atzo gauean Guardia Zibilek hiru oñatiar gelditu, katxeatu eta atxiki zituztela denbora luzez Bilduko kartelak ipintzen zeudela. Atxikitako lagunetako bi Oñatiko Bilduko zerrendakideak dira eta hirugarrena horien lagun bat.


KPIren araberako igoera orokorra 2019rako ordenantza fiskaletan

Alkatearen kalitate botoari esker onartu ziren 2019ko ordenantza fiskalek %2 inguruko igoera orokorra izango dute, eta gobernuaren lehentasunetako bat da autofinantzaketa; oposizioak ez ditu ordenantzok begi onez ikusten eta progresibotasun falta ikusten die. Lau ordu eta erdi baino gehiago iraun zuen osoko bilkurak.

Gobernuaren proposamenari oposizioak kontra bozkatu ostean eta EAJko Maite Agirrek bilkuran egoterik izan ez zuenez –EH Bilduko Leire Iruinek ere ez zuen egoterik izan, baina Agurne Barrusori delegatu zion botoa– Elena Lete alkatearen kalitate botoari esker onartu ziren 2019rako ordenantza fiskalak atzoko osoko bilkuran. Gobernuak zehaztu duenez, Maite Agirre zinegotziak ezin izan zuen bere botoa delegatu amatasun bajan egon arren Eudel-en arabera umea eduki artean ez daukalako delegatzeko eskubidea.

Hiru ideia nagusitan oinarritu du gobernuak 2019an bergararrek zergetan eta tasetan ordaindu beharrekoa: igoera orokorra KPIren araberakoa izatea –%2 eta 2,2 arteko igoera, diotenez–, etxez etxeko laguntza zerbitzuaren tasa berritzea eta autofinantzaketarena izatea joera nagusia. "Ildo guztietan, herrira begirako ordenantzak dira. Egoera ekonomikoa hobetzen doa eta uste dugu denon artean esfortzu bat egiteko unea dela. Horregatik planteatzen dugu KPIren araberako igoera orokorra", esan zuen Elena Lete alkateak bilkuraren amaieran.

Berritasunen artean, Letek etxez etxeko zerbitzua nabarmendu zuen: "Batetik, arautegia moldatu dugu eta, bestetik, ordenantza fiskaletan hobekuntza aipagarriak egin ditugu. Bereziki hirugarren adinekoei begirako zerbitzua da eta mimatu beharrekoa; horregatik jaitsi dugu zerbitzuaren prezioa, Udalarendako zama aipagarri bat suposatuko duen arren".

"Progresibotasun falta"

EH Bilduren eta Irabaziren artean 29 emendakin partzial aurkeztu zituzten –16 EH Bilduk eta 13 Irabazik, azken honek osotasunera emendakina ere aurkezteaz gain–. "Ordenantza fiskaletan progresibotasuna [diru-sarreren araberako tipoak, hots, diru gehien duenak zergetan gehien ordaintzea] txertatzeko ekarpenak egin genituen baina gehienak eta inportanteenak ez dira onartu. Zerga askotan kontrajarriak dira ikuspegiak", uste du EH Bilduko Gorka Artolak.

Irabaziko Aiert Lizarraldek nabarmendu du ordenantzok ez dira behar moduan lantzen, Ogasuneko batzordeburu Rafa Amasorrainekin negoziazioa "gertukoagoa" izan dela aitortu arren: "Urte hasieratik lantzen hasi beharko lirateke eta horrela lortuko litzateke subjektibitate egoera orokor batetik objektibitate egoera batera pasatzea. Progresibotasun falta handia dute zerga eta tasa hauek".

Zubieta konpontzeko "beharra"

Zubieta kaleko auzokideen izenean, Jose Sanchez bizilagunak eskatu zuen 2016an abiatutako proiektua "osotasunean" garatzeko: "Gehiengo oso batek Zubieta kalea guztiz eraberritzeko beharra noizbait sentitu duela ikusita, jakin gura dugu ea noiz hartuko duen Udalak proiektu hori osotasunean garatzeko konpromisoa eta noizko egongo den inbertsio ekonomikoa; lehenbailehen izatea espero dugu. Artean, irisgarritasuna erabat bermatzeko espaloien itxuraldaketa premiazkoa da".

Alkateak dio badakitela kalearen egoera txarra dela eta horregatik abiatu zutela partaidetza prozesu bat 2016an: "Kanpoko finantziazioa aurkitu behar dugu eta obra noiz egin ahalko den erabaki; esaterako, seminarioko parkingarekin batera ezingo da egin". EH Bildu eta Irabazi bat datoz auzokideekin eta uste dute gobernuak ez duela gaia ondo kudeatu.

Flysch-eko zikinkeria hizpide

Bestalde, Deba-Zumaia biotopoko itsaslabarrean hainbat plastiko erakusten dituen Oier Bartolome surflariak grabatutako bideoa izan zuten hizpide, mozio bidez. Aldundiari eta Jaurlaritzari garbiketarako brigada bat sortzea eta plastikoen iristea saihesteko plan bat diseinatzea eskatu zuen udalbatzak; mozioa aho batez onartu zen.


Bertso jaialdia izango da etzi Oialumen

Hernaniko Bertso Eskolak antolatuta, jaialdia izango da etzi Oialumen. Kantuan ariko dira Txapelketa Nagusiko aurreneko lauak, eta beste bi bertsolari: Maialen Lujanbio, Amets Arzallus, Jon Maia, Andoni Egaña, Iñaki Zelaia eta Agin Rezola. Jaialdia 22:30etan hasiko da, eta sarrerak bertan salduko dira, aldez aurretik. Horrez gain, astelehenean, Hernani Bertsotan proiektuaren aurkezpena egingo dute, Biterin, 19:00etan hasita.


50 zaldizko batu dituzte Ereñoko Raid-ean, parte hartzearen errekorra hautsiz

Ereñoko Raid-a inoiz baino arrakastatsuagoa izan da, Osertz Lejarreta Urdaibai Zaldi Taldeko kideak jakinarazi duenez. Haren berbetan, 50 parte hartzaile batuta, probaren errekorra hautsi dute, aurten. Izan be, 30 parte hartzaile inguru batu dituzte aurreko urteetan.

Gorakadaren gakoetako bat nazioarteko proba izan da antolatzailearen ustez. Euskal Herriko parte hartzaileez gain, Herrialde Katalanetako, Madrilgo (Espainia) eta Kantabriako (Espainia) lagunak be batu dituzte, Ereñon.

Lejarretak nabarmendu duenez, “balorazioa oso positiboa” da. “Parte hartzaileen errekor barri bat ezartzeaz gain, zaldizkoak oso pozik azaldu ziren probaren amaieran”.


Neguko landareei buruzko ikastaroa eskainiko dute, opariekin

Datorren asteartean, hilak 8, Arramendiko Baratze Parkean tailer bat eskainiko dute. Doakoa izango da, eta lursailen erabiltzaile direnak zein ez hurbil daitezke bertara.

Jakinarazi dutenez, neguko barazkiei buruzko tailerra egingo dute, eta barazki berezien plantela oparituko diete baratze parkera igotzen diren guztiei.

Horrez gain, iragarri dute Furgobaratza zerbitzua ere egongo dela (aholkularitza baratzeko gaietan, plantel eta hazi ekologikoak…). 18:00etatik 20:00etara izango dira bertan.


Madrilgo Arkitektura izango du arerio DRTk jaitsiera fasean

Joanekoa martxoaren 4an jokatuko dute Arripausuetan eta bueltakoa hilaren 18an Madrilen.

Ohorezko B mailako A multzoan azkenengo postuan geratu da Durango Ilarduya; ondorioz B multzoko azken aurrekoaren kontra jokatuko du jaitsiera fasea, Madrilgo Arkitektura taldearen aurka, hain zuzen. Madrildarrek euskaldunek baino partidu gutxiago irabazita lortu dute azkenaurreko geratzea. Liga osoan bi neurketatan bakarrik nagusitu dira eta durangarrak hirutan.

Lehia estua itxaroten du DRTko lehendakari Juan Manuel Iriondo Txapok: “Gure antzerako maila dutela esango nuke. Lehia estua izango da eta gauzak ondo egin beharko ditugu irabazi gura badugu”.

Multzoko azken tokian geratu direnez, joaneko partidua Arripausuetan jokatuko dute martxoaren 4ko domekan, 12:00etan. Madrilgo bueltakoa martxoaren 18an izango da. Kanporaketa gainditzen badute ohorezko B mailan jarraituko du Durango Ilarduyak. Galduz gero, lehen nazional mailako bosgarren sailkatuaren kontra jokatuko dute azken kanporaketa erabakiorra. Zergatik bosgarrenaren kontra? Datorren denboraldian ohorezko B maila handitu egingo dute eta horregatik lehen laurak automatikoki igongo dira. Esan beharrik ez dago, estuasunik larrienean ere, maila bat beheragoko bosgarren sailkatuaren kontra jokatzea abantaila polita dela durangarrentzat.


Kutxabanken etorkizunari buruz erreferenduma egitea eskatu du ELAk

Gaur aurkeztu du Adolfo Muñoz ELAko idazkari nagusiak Kutxabanken pribatizazioaren aurkako kanpaina.

Kutxanbaken pribatizazioa “informazioarekin eta mobilizazioekin” gera daitekeela uste du ELA sindikatuak. Horretarako, Kutxabanken etorkizuneko ereduaren inguruan eztabaida soziala bultzatuko du. Prozesu horren amaieran, ELAk proposatu du “erreferedum” bat egitea.

Gaur aurkeztu du Adolfo Muñoz ELAko idazkari nagusiak Kutxabanken pribatizazioaren aurkako kanpaina. Sindikatuak txosten bat egin du, Iñigo Urkullu lehendakariari eta euskal erakunde, elkarte eta eragile sozialei emateko.

Txosten horren arabera, Kutxabanken pribatizazioa egiten bada, “oso garesti ordainduko dugu”. Gizartearen aurkako ereduan sakontzea suposatuko luke horrek, ELAren hitzetan, “esku pribatuetan” utziko luketelako “gizarte osoarena den ondare bat”.

Horregatik, Kutxabanken etorkizunaren inguruko eztabaida soziala bultzatuko dutela iragarri du Muñozek eta debate horren amaieran errefereduma egin nahi dutela gaineratu du.

“Pribatizazioa euskal ekonomia errealaren beharrizanen aurkako estatu-kolpea" izango da, Txiki Muñozen hitzetan. “Gure esku dagoen guztia egin behar dugu erabaki hori gauzatu ez dadin. Pribatizazioa estatu-kolpea da euskal ekonomia errealaren beharrizanen aurka; urte askoan hartu den erabaki politikorik larriena da. Eta Euskal Herrian hartu da”.


Fadurako gasolio-depositu zaharra zigilatuko dute, ihes txiki bat izan ondoren

Getxo Kirolakek behin betiko zigilatuko du Algortako Gobela ibaiaren ondoan dagoen Fadurako gasolio-andela zaharra. Depositu horretan zegoen gasolioa modu kontrolatuan atera dute egunotan ponpaketa bidez zisterna-kamioi batera, ihes txiki bat izan ondoren.

Duela 40 bat urte, andela Fadurako kiroldegiko galdarak erregaiz hornitzeko erabiltzen zen, baina, denboraren poderioz, erabiltzeari utzi zitzaion, kirol-zentroan gas naturala kontsumitzen hasi zelako. Duela egun batzuk, ordea, erregai-orban txiki bat ikusi zen Gobela ibaian, eta Udaleko Ingurumen Arloak, Getxo Kirolakeko Mantentze-lanetako taldeagaz batera, premiazko azterketa egiteko eskatu zuen ihesa nondik zetorren jakite aldera.

Arduradunek azaldu dutenez, aurtengo neguko euriteek urez bete dute lurretik 2 metro baino gehiagora lurperatuta dagoen depositu zaharra eta, ondorioz, gasolioa ateratzen hasi da. Gainera, Fadurako zubiaren inguruan erregai-usain handia antzeman da egunotan.


Euskararen kriseilua etxerik etxe, Berrizen

Euskararen Kriseilua martxan da Berrizen, eta 40 bat familiek erantzun diote udalaren Euskara Zerbitzuak eta Learreta-Markina eskolak elkarlanean abiatutako ekimenari. Ekimenak haurren hizkuntza, euskara, suaren sinbologiagaz jolastuz zaintzea eta umeek hizkuntzaren gaineko ardura hartzea du helburu.

Azaro hasieran ekin zioten ekimenari, eta Lehen Hezkuntzako lehenengo mailako eta bigarren mailako ikasleek eta euren familiek parte hartu dute. Ekimenak abenduaren 3ra arte iraungo du, Euskararen Nazioarteko Egunera arte. Abenduaren 4an amaiera ekitaldi bat egingo dute, ekimenak iraun duen bitartean familiek hartutako konpromisoekin.


Bizkaiak ere errefusatu du Legebiltzarrean fiskalitateaz eztabaidatzea

Gasteizko Ganberak ez duela zerga sistemari buruzko eskuduntzarik gogorarazi dio Foru Aldundiak lehendakariari.

Juan Mari Aburto Bizkaiko Aldundiko bozeramaileak ere ezetza eman dio lehendakariari, eta errefusatu egin du fiskalitatea Eusko Legebiltzarrean eztabaidatzea, Ganberak ez baitu zerga sistemari buruzko eskuduntzarik.

Euskadi Irratian egindako elkarrizketa batean, Aburtok Patxi Lopezek atzo politika orokorreko eztabaidan egindako proposamena hartu du hizpide. Hain zuzen ere, fiskalitatea Gasteizko Ganberan eztabaidatzea eta hiru Aldundiek parte hartzea proposatu zuen gobernuburuak.

"Lehendakariak jakin egin behar du erakunde bakoitzak zer eskuduntza dituen, eta jakin badaki Legebiltzarrak ez duela fiskalitateari buruzko eskuduntzarik", berretsi du.

Bestalde, Bizkaiko Aldundiko eledunak "denon artean" harmonizazio fiskalari buruzko akordioa lortzearen alde egin du, Aldundi bakoitzeko gobernuan alderdi ezberdin bat badago ere.

Ondasunen gaineko zerga

Bestalde, Aburtok gogorarazi du Bizkaiko Foru Aldundiak "Madrilen kendu zutenean" indargabetu zuela ondasunen gaineko zerga: "Guk ez genuen indargabetu nahi, baina gure inguruan gertatzen denak eragina du gurean".

Bere esanetan, Jose Luis Bilbao ahaldun nagusiak berriz ezarriko du zerga, aldez aurretik Espainian onartzen badute.


Aurten ere, 'Nagusiaren Astea' Iturbide egoitzaren eskutik

Ekainaren 10etik 14ra izango da aurtengo 'Nagusiaren Astea'. Astelehenetik egubakoitzera bitartean, aste berezi hau ospatzeko ekintza eta ekitaldi desberdinak izango dituzte Iturbidekoek.

Astelehenean, hilaren 10ean, 10:00etan itu txapelketa izango dute eta 18:00ak aldera, senideendako Iturbide egoitzako koroaren aurkezpena eta emanaldia egingo da.

Martitzenean, 10:00etan, Arizmendi Ikastolako haurren jaialdia egongo da eta arratsaldean, 17:00ak aldera, Oñatiko Ikusi Makusi antzerki taldeak "Non dago alkatearen hanka?" antzeztuko du.

Hilaren 12an, eguaztenean, egoitzako egun berezia izango da: bazkaria eta dantzaldia egingo dute Iturbidekoek, Etxaluzen.

Eguenean danborrada entsegua egingo dute 10:00etan eta "Alaitzen" taldearen eskutik Mexikoko abesti errezitaldia izango dute 17:30ean.

Amaitzeko, ekainaren 14an, 10:00etan, bolo txapelketaz gozatzeko aukera izango dute hurbiltzen direnek eta ondoren diplomak banatuko dira. 17:00etan, Aste Nagusiari amaiera emateko bingo berezia egongo da, opariekin eta guzti.


Orioko Udala. Lehen erabakiak, lehen garestitzeak.

Orioko Udala. Lehen erabakiak, lehen garestitzeak.


Urola Ikastolako Guraso Elkargoak batzar orokorra egingo du hilaren 25ean

Azkoitiko eta Azpeitiko Urola ikastolak U.I.G.E. Gurasoen Elkargoak Batzar Orokorrerako deialdia egin du. Datorren ostegunean, hilaren 25an, elkartuko dira Elkargunean, 19:30ean. Bertan, aurreko batzarrean aktaren irakurpena eta onarpena egin ostean, ikastetxeko Zuzendariak 2010-2011 ikasturteko ikasturteko informazioa eta aurreko ikasturteko balantze ekonomikoa egingo du, besteak beste.


Bergarako Kartzela zaharrean agur esan diote zineklubari

Kartzela zaharrean, hiru urteko zikloa itxi egin dute. Izan ere, 2011-2012 denboraldian ez da zineklubik egongo. Guztira, 110 film proiektatu dira. Zineklubaren agurraren azalpena egin dute blogean. Emandako azalpenen artean hauxe diote: "ezin izan diogu iganderoko maiztasunak eskatzen duen lan-kargari aurre egin eta aurten proiektua bertan behera uztea erabaki dugu. Honek ez du esan nahi gaztetxean ez denik zinema proiekziorik egongo, data esanguratsuetan antolatuko ditugu emanaldi solteak eta horrez gain, aurten ikus-entzunezkoekin zerikusia duen beste proiektu bat sortuko da gaztetxean, lagun talde batek hilabeteko azken ostegunetan dokumental bat proiektatuko du". Agurra osorik irakurtzeko aukera hemen: ZineKluba - Agurra


Markel Urrutia: "Unescok dio judoa dela 14 urtera artekoendako kirolik egokiena"

Markel Urrutia irakaslea da Arrasateko judo taldean. 55 bat lagunek dihardute taldean, eta orain, zerbitzua zabaldu gura dute Aretxabaletara. 4 urtetik gorako neska-mutikoendako taldea sortu gura dute. Judoaren onurez eta ezaugarriez egin digu berba Urrutiak.

Judo taldea sortu gura duzue Aretxabaletan.

Aretxabaletako kiroldegi berrian eskaera egin genuen, eta, baiezkoa jasota, orain deialdia egiteko ordua da. 4 urtetik aurrerako neska-mutikoekin judo taldea sortu gura dugu. Eskolak astelehen eta eguaztenetan izango dira, 17:00etatik 18:00etara arte. Taldea martxan ipintzeko, gutxienez, zortzi ume beharko ditugu. Izena emateko telefono bat daukagu: 634 40 13 28 (Markel).

Zu zeu izango zara irakaslea. Esperientzia eta titulu ofiziala duen irakaslea.

Bai, hala da. 6 urtetik 16 urtera arte judoa egin nuen. Urte batzuetan kirola alde batera utzi eta beste gauza batzuk egin nituen. Duela zazpi urte berriro hasi nintzen judoan, serio, astean hiru entrenamendu egiten.

Duela hiru urte lortu nuen gerriko beltza judoku-n, eta orduan hasi nintzen umeei eskolak ematen. Gainera, duela bi urte atera nuen Euskal Eskolak ematen duen monitore titulu ofiziala. Aurtengo asmoa da erregional mailako titulua lortzea. Beraz, esango nuke esperientzia badaukadala. [Barre]

Ze metodologia erabiliko duzue neska-mutikoekin?

Judo eskolak jolasean oinarrituko ditugu. Horren bidez ikasiko dituzte arauak, oinarrizko ezaugarri fisikoak, psikomotrizitatearen garapena, taldekideekiko eta aurkariekiko errespetua, diziplina, kirolarekiko eta bizitzarekiko jarrera baikorra, besteak beste. Dena den, ume guztiak elkarrekin egon arren, norberaren behar eta gaitasunei egokitutako saioak landuko ditugu. Ume bakoitzaren beharren araberako lana eta metodologia erabiltzen dugu.

Ordubeteko eskolak izango dira. Nola antolatzen dituzue?

Hiru zatitan banatzen ditugu judo saioak: beroketa, atal espezifikoa eta lasaitasuna. Lehen zatian gorputzeko atalak berotzeko ariketak egiten ditugu. Ondoren, judoaren mugimenduak, ezaugarriak eta beste lantzen ditugu. Azkenik, erritmoa jaitsi eta lasaitzeko ariketak egiten ditugu.

Ze onura ditu judoak neska-mutikoendako?

Unescok dio haurtzarotik 14 urtera artekoendako kirol egokiena judoa dela. Judoak, jolasaren bidez, norbanakoen garapenerako oinarrizko atalak lantzen ditu: mugimenduen koordinazioa, oreka, gorputzaren adierazpena, espazioaren erabilera... Gainera, heziketa integrala bermatzen du. Adibidez, karatearekin eta aikidoarekin alderatuta, judoak bi arlo ditu: zutik egiten den borroka dauka eta baita lurrean egiten dena ere. Mugimendu gehiago lantzeko aukera ematen duen kirola da.

Bestalde, oso aproposa da autokontrol, hiperaktibitate eta portaera arazoak dituzten neska-mutikoendako, nortasuna baretu eta energia bideratzen laguntzen duelako.

Eta baita asmatikoendako ere.

Bai. Ni neu asmatikoa naiz, eta judoak mesede handia egin dit, norberaren segurtasunean eragiten duelako. Gaixotasun kronikoa izatearen sentsazioa txikitzen laguntzen du. Hori horrela, antsietate maila txikitu egiten da.

Adin tarte horretako neska-mutikoek parte hartzen al dute txapelketetan?

Ez. Lehian hasi aurretik komeni da judoa oinarritik ikastea eta lantzea. Hasiberriendako jolas bat da. Poliki-poliki hasiko dira lehiaketak ezagutzen.

Arrasaten ume koadrila polita daukazu. Mutilak neskak baino gehiago dira.

Kasu horretan bai, baina judoa ez da mutilendako kirola. Askok judoa borrokarekin identifikatzen dute. Akaso, gurasoek hori ikusten edo sentitzen dute. Baina judoaren onurak berberak dira guztiendako. Dena den, haur guztiak berdinak ez direnez, judoak ume bakoitzaren izaera kontuan hartuz hezten du.

Aretxabaletan judo taldea sortzeko deialdiaz gain, Arizmendi Ikastolan tailerrak egitekotan zabiltza.

Bai, hala da. Judoa umeengana helarazteko, 4-5 urteko umeekin tailerrak egiten hasiko gara urtarrilean, Arizmendi Ikastolan, lehen aldiz. Olarteko eraikinean egongo gara. Proiektu aitzindaria izango da. Interesatuek ikastolan bertan dute informazioa, eta izena ere han eman dezakete.

Adin tarte horretan dauden ume guztiak animatuko nituzke judoa ezagutzera. Umeak, eta euren gurasoak. Kirol osasuntsua da, onura asko dituena, eta jolaserako bidea ematen duena.


Zumba saioa Ugareko jaietan

Larunbateko ekitaldien artean zegoen iragarrita zumba saioa. Eguraldia lagun izan zuten, eta jende asko gerturatu zen musikaren erritmora dantza eta ariketa pixka bat egiteko gogoz. Umoretsu eta gogotsu aritu ziren haur eta heldu.

[Argazkiak]


Lantenoko Andra Mari Zuriko jaiak giro herrikoian ospatu zituzten


Errefuxiatuen drama Ane Irazabalen eskutik, gaur, 'Minuto a Minuto'n

Idoia Mendia PSE-EEko lehendakarigaiari egindako elkarrizketa ere eskainiko du saioak.

Gaur gauean, EiTBtik bidalitako Ane Irazabal kazetaria 'Minutu a Minuto' saioan izango da Idomenin (Grezia) pilatuta dauden milioika errefuxiatuk bizi duten egoeraren lekukotasunaren berri emateko. Astelehen gauean Mazedoniara sartzear zegoela hango poliziak atxilotu zuen Irazabal; geroago, aske utzi zuten.

Gai honen inguruan, Deustuko Unibertsitatean Nazioarteko Harremanetako eta Gizarte Ekintzako eta Bakegintzako irakasle Cristina Churruca izango da saioan solaskide. Haren ikerketa gai nagusiak honako hauek dira: gizarte segurtasuna, bakegintza, Europa kanpoko politika eta Europar Batasuneko gizarte ekintzak.

Politika arloan bestalde, Idoia Media PSE-EEko lehendakarigaia izango da 'Minuto a Minuto' saioko zuzendari eta aurkezle Aintzane Bolinagaren galderak erantzuten; halaber, Javier Vizcaíno (Onda Vasca), Aitor Guenaga (diario.es), Eva Domaika (Cadena Ser) eta Iñaki Iriondo (Gara) kazetariek ere zuzenduko dizkiote euren galderak Mendiari.

Era berean, Javier Tajadura eta Juanjo Alvarez EHUko irakasleekin hitz egiteko aukera izango dugu Espainiar Konstituzioan aldaketak egiteko aukeren inguruan.

'Minuto a Minuto' gaur izango da ikusgai, 22:30etatik aurrera, ETB2n.


Amaigabea amaituz

Bambergeko Orkestra Sinfonikoa

Egitaraua: Charles Ivesen 'The Unanswered Question', Franz Schuberten 'Sinfonia Amaigabea' eta Johannes Brahmsen 'Pianorako 2. Kontzertua'.

Zuzendaria: Jonathan Nott.

Piano jotzailea: Christian Zacharias.

Lekua: Kursaal auditoriuma. Eguna: Abuztuak 30.

Johannes Brahms ez da Wolfgang Amadeus Mozart. Brahmsen musika pianoan era egokian jotzeko soinuak sorbaldan hasi beharko luke, hortik zuzentzen baita besoaren pisu indar osoa, gero teklatuan barrena era biribilean edozein pasarte burutzeko. Mozart jotzeko, ordea, hatz arin batzuekin nahikoa da, pisuak ez du garrantzirik, den-dena hatzen abilezian irudikatzen baita. Musika Hamabostaldiko hain lagun izan dugun Christian Zacharias piano jotzaileak azken urteotan Mozart txundigarri bat eskaini digu bere Piano kontzertuak-en bitartez. Hala ere, Brahms jotzeko garaian, eskumutur gogortu batekin ezin azken horren kutsu erromantikoaren soinu gordina zabaldu.

Bambergeko orkestrak ikaragarrizko kontzertu betea oparitu zigun, hasieratik amaierara arte. Zacharias genuen izar, baina Brahmsen interpretazioan Jonathan Nott izan zen benetako izar. Zuzendari ingelesak bikain landutako orkestra bat aurkeztu zuen, pianoaren lagun, babes eta dotorezia apartez. Zacharias motz geratu zen musika estilo horretan. Atzoko kontzertuan landutako Ludwig van Beethovenen Sonata-n ziur nago erosoago sentituko zela suitzarra, musika horretan kokatzen baita bere maisutasunik gorena. Allegretto grazioso garden eta fidagarri bat hautatu beharko genuke haren Brahmsen errepertoriotik.

Berriz ere, Nott izendatu behar. Haren bi eskuetan, hamar hatzetan, haren jakinduria esku argitsuen islapean zabaltzen du zuzendari ingelesak. Txalogarri eta zoragarri. Franz Schuberten Sinfonia Amaigabea guztiz amaitu zuen eskainitako interpretazioa entzunda, oro bere neurrian, ez klasiko, ez erromantiko, dena koloreztapen bikainean. Charles Ivesen pieza kosmikoa jaki bikaina izan zen jarraian Schuberten sinfoniaz gozatzeko, entzumena sentiberatasun apartean gozo prestatuz. Flauta eta oboean genituen bi musikarien arteko harremana estua izan zen infonian zehar, harizko instrumentu hunkigarri batzuen babesean.


Etxalarko usazaleen elkarteko Laura Elizagoienekin mintzatu gara amaitu berri den sasoiaz.


Sardinatxoaren kartelak irabazi du Bilboko Aratusteen lehiaketa

'Sardinita Disfrazada' izenburuko obra hautatu du herritarren botoek eta epaimahai batek osatutako sistemak.

2019ko Bilboko Aratusteek badute kartela: Sardinita Disfrazada (Mozorrotutako Sardinatxoa). Aratusteak otsailaren 28tik martxoaren 5era ospatuko dira Bizkaiko hiriburuan. Herri-bozketak pisu handia izan duen formula baten bidez aukeratu dute kartela. Izan ere, herritarren botoak erabakiaren % 75 izan dira. Beste % 25 epaimahai baten esku egon da.

Jose Angel Ligero da obraren egilea. 2017ko edizioan ere irabazi zuen. Aratusteen kartelaren lehiaketan bi aldiz irabazten duen lehenengo artista da.

Kolore askotako mozorroa duen sardinatxoa ikusten da kartelean. Beste 82 aukerari gailendu zaie. Azken fasera sei kartel hauek heldu ziren:

Sardinita Disfrazada, Bilboko Aratusteen kartela irabazlea

Finalistak


Tokiko erakundeei begira jarri da Seaska, ministerioaren atea itxita

Fruiturik ez du eman ikastoletako ordezkariek eta akademiak izandako bilerak: gobernuak ez ditu irakasle gehiago onartuko. EEP aztertzen ari da aparteko diru laguntza bat ematea

Garikoitz Goikoetxea

Tentsioa areagotzen ari da Seaskako irakasle postuak direla eta. Gero eta ikasle gehiago dauzkate Lapurdiko, Nafarroa Behereko eta Zuberoako ikastolek, baina ez dizkiete onartzen haiei kasu egiteko adina irakasle. Iaz baino 230 ikasle gehiago dituzte aurten, eta Seaskak dio 25 irakasle behar dituela gorakada horri erantzuteko; ministerioak, berriz, bost postu eta erdi eman dizkio, eskatutakoen laurdenak ere ez. Atzo arratsean bilera egin zuten Seaskako ordezkariek eta Bordeleko Akademiako arduradunek, baina ez da berritasunik: estatuak ez du postu gehiago onartuko. Ate hori itxita, bi bide jorratuko ditu Seaskak, Hur Gorostiaga zuzendariak aurreratu duenez. Batetik, protestak gogortuko dituzte —larunbatean Pauera joango dira—; bestetik, ardura hartzeko eskatuko diete tokiko instituzioei. Hasi dira mugimenduak: EEP Euskararen Erakunde Publikoa aztertzen ari da Seaskari aparteko diru laguntza ematea. Hala jakinarazi dio Beñat Arrabit lehendakariak BERRIAri.

Joan den ikasturte amaieratik daude gatazka betean Frantziako Hezkuntza Ministerioa eta Seaska, aurtengo ikasturtean zenbat irakasle postu finantzatu. Hilabeteotan hainbat aldiz atera dira kalera ikastoletako irakasleak, gurasoak eta ikasleak, Kasu, ikastola kexu! lelopean. Azkena, joan den ostiralean, Pauen: Akademia Ikuskaritzaren bulegora joan ziren Seaskako dozenaka partaide. Ikuskariarekin elkartu ziren, baina ez zuten emaitzarik lortu. «Ez dut baliabide gehigarririk banatzerik. Jadanik banatutakoa zentzuzkoa da». Erantzun hori eman zien ikuskariak Seaskako kideei.

Baionan izan zuten beste bilera bat atzo arratsaldean, eta gisa berekoa izan zen emaitza. Alde batean, Seaskako ordezkariak; bestean, Bordeleko Akademiako arduradunak, Olivier Dugrip errektorea bera buru. Eta, bitartekari modura, EEPko ordezkariak, Arrabit lehendakaria tartean zela —Euskal Elkargoko Euskara arduraduna ere bada Arrabit jeltzalea—.

Bi egoera erabat desberdin irudikatu zituzten mahaian. Batetik, Seaskak dio «lanjerrean» jarri dutela ikastolen proiektua, eta eskola sartzea «ezinezkoa» izango zela ikastolek ez balituzte beren gain hartu hamalau irakasle postu eta erdi. Errektoreak, berriz, ez du arazorik sumatu eskola sartzean: «baldintza onetan» ekin diote ikasturteari, haren arabera. Dugripek bisita egin zuen atzo goizean Donibane Lohizuneko bi eskolatara. Seaskaren aferaz galdeturik, ez zituen beharrezkotzat jo 25 postuak; «lortzen ahal ez diren anbizioa» dira, haren iritziz.

Larunbatean Pauen

Arratsaldeko batzarrean ere bi jarrera horiek izan zituzten mahai gainean. Behin ikuskariaren eta errektorearen ezezkoak jasota, Seaskako arduradunek galdua daukate esperantza Hezkuntza Ministerioak lanpostu gehiago finantzatu ditzan. «Ez dugu beste erantzunik espero», aitortu du Gorostiagak. Nolanahi ere, ez dute geldirik geratzeko asmorik; ohartarazi dute jokoan ez dagoela soilik aurtengo ikasturtea, baizik eta datozen urteetarako norabidea ere bai. «Hurrengo urterako prestatzen hasi behar dugu».

Protesta deialdiak indartzea erabaki dute, batetik. Larunbat honetan bertan, goizean, Pauera joango dira berriro Seaskako kideak. Ekitaldi ofizial bat egitekoa du Jean-Michel Blanquer Frantziako Hezkuntza ministroak, eta manifestazioa egingo dute inguruan. Irakasle postuen afera ministroari berari helarazi nahi diote protestaren bidez.

Aurtengo postuen auzia alde batera utzita, beste hitzarmen bat egitea proposatu dio akademiak Seaskari. Horretarako bidea hasiko dute datozen asteetan. Itunari esker «garatu» egin da euskarazko irakaskuntza, errektorearen ustez. Ikastolek, berriz, «bermeak» eskatu dituzte ituna egiteko, Hezkuntza Ministerioak ez baitu azken akordioa bete.

Aldaketa handirik ez bada, aurtengo ikasturtean hamalau postu eta erdiren kargu egin beharko du Seaskak bere diru baliabideetatik. Ministerioak atea itxita, tokiko erakundeen erantzukizunari begiratu dio Gorostiagak: bereziki aipatu ditu Euskal Elkargoa, Pirinio Atlantikoetako Departamendua eta Akitaniako Kontseilua. «Esaten dute Seaska oso garrantzitsua dela. Erakuts dezatela».

Arrabit EEPko lehendakariarekin harremanetan jarri da BERRIA, eta adierazi du «lanean» ari direla Seaskaren egoera bideratzeko. Ministerioaren atea itxita nabari du hark ere: «Errektoreak ez du proposamen berririk egin». Horren aurrean zer egingo duten, Arrabitek aurreratu du aztertzen ari direla Seaskari aparteko diru laguntza bat ematea, ikastolek modua izan dezaten beren gain hartutako postuak pagatzeko. Ez du kopururik eta eperik zehaztu nahi oraindik. «Ikusi behar da». Gorostiagak aipatutako hiru erakundeak daude EEPn —elkargoa, departamendua eta kontseilua—, eta haiek aztertuko dute zer egin.

Euskal Elkargoak adierazpen bat egina du Seaskari lanpostu gehiago ematearen alde. Ekaineko osoko bilkuran onartu zuten ebazpena, babes handiz —aurkako boto bakarra—. Herriko etxe ugarik ere agertua diote babesa.